STRÂNGEREA ŞI ADMINISTRAREA PROBELOR ŞI MIJLOACELOR DE PROBĂ LA NIVELUL STATELOR MEMBRE ALE UNIUNII EUROPENE ŞI SUA


ABSTRACT
Probele au o importanţă deosebită în soluţionarea legală şi temeinică a cauzelor deduse judecăţii. Organelor judiciare şi părţilor le revine sarcina administrării probelor în proces în scopul cunoaşterii faptelor, a descoperirii şi dovedirii adevărului, pentru aprecierea justă şi completă a modului în care s-a săvârşit o infracţiune. 

Lucrarea de faţă prezintă aspecte teoretice şi                                                                                                                                                                                                                                                                                                                                                                                                                                                                                                                                                                                                                                                                                de drept comparat legate de sistemul probator ca ansamblu de norme juridice care reglementează strângerea şi administrarea probelor şi mijloacelor de probă la nivelul statelor membre ale Uniunii Europene şi Statele Unite ale Americii.

Aspectele teoretice, precum şi relevarea particularităţilor în materie existente în legislaţiile statelor analizate sunt de natură să pună în evidenţă importanţa probelor la nivel internaţional, precum şi dezideratul comun al înfăptuirii justiţiei pe baza unor dovezi de netăgăduit.

În acest sens, sper ca acest demers să fie de real interes, atât pentru iniţierea unor proiecte ori propuneri legislative în domeniu, cât şi pentru specialiştii dreptului.

I. CONSIDERAŢII GENERALE

Instituţia probelor este calificată drept o instituţie esenţială a procesului civil, probele fiind deosebit de importante pentru protecţia şi ocrotirea drepturilor subiective civile. Încă din dreptul roman s-a consacrat adagiul “idem est non esse et non probari”, cu alte cuvinte a nu fi sau a nu fi probat este tot una.Tocmai de aceea se vorbeşte despre un drept subiectiv procesual - dreptul la probă, care dublează şi întăreşte dreptul subiectiv substanţial.

Considerând că un proces este un duel al probelor părţilor, se poate afirma că probele au importanţă, atât pentru judecător, cât şi pentru părţi. Întrucât nu poate rezolva litigiul dedus judecăţii numai pe baza afirmaţiilor părţilor, acestea trebuind să fie dovedite, urmează ca pe baza probelor judecătorul să-şi formeze convingerea intimă şi să pronunţe hotărârea.
 În prezent, judecătorul nu se poate refugia în spatele insuficienţei probei pentru a respinge o cerere, chiar dacă în trecut era inactiv în căutarea probelor. Judecătorul are un rol activ şi poate solicita  dovezile pe care le va găsi de cuviinţă, chiar dacă părţile se împotrivesc, obligaţie înscrisă în art.130 alin. 2 C. proc civ., coroborat cu  art.129 alin. 2 C.proc.civ.
Cât priveşte partea, nu este suficient să fie sau să se pretindă titularul unui drept pentru a obţine o satisfacţie în faţa instanţei. Deşi dreptul subiectiv nu depinde în existenţa sa de probă, există totuşi o dependenţă pe planul eficacităţii, întrucât absenţa probei nu permite titularului probei să invoce în mod eficace dreptul său şi să obţină recunoaşterea efectelor juridice care îi sunt ataşate.

A. DEFINIREA ŞI CLASIFICAREA PROBELOR

Prin probă se înţelege mijlocul juridic de stabilire a existenţei unui act sau fapt juridic şi prin aceasta a dreptului subiectiv civil şi a obligaţiei civile.

În mod obişnuit, noţiunea de probă este folosită în sensul de mijloc de probă (precum înscrisuri, martori, prezumţii, mărturisirea uneia din părţi, expertiza, cercetarea la faţa locului), prin care se poate dovedi un fapt.
Constituie probă orice element de fapt care serveşte la constatarea existenţei sau inexistenţei unei infracţiuni, la identificarea persoanei care a săvârşit-o şi la cunoaşterea împrejurărilor necesare pentru justa soluţionare a cauzei.
În sens larg, prin probă se înţelege acţiunea de stabilire a existenţei sau a inexistenţei unui anumit fapt, mijlocul legal prin care se poate stabili faptul care trebuie dovedit ori rezultatul obţinut prin folosirea mijloacelor de probă.
Probele sunt clasificate, în funcţie de mai multe criterii:


 -  după cum se administrează în faţa instanţei sau în afara ei, probele pot fi judiciare şi extrajudiciare.
- după natura lor, probele se clasifică în probe materiale şi personale. Probele materiale sunt lucruri concrete care dovedesc raportul dedus judecăţii sau contribuie la dovedirea lui. Probele personale sunt fapte ale omului, care pot fi: pozitive (declaraţii orale sau înscrisuri), negative sau de abţinere (ascunderea sau distrugerea unui înscris sau lipsa unui interogatoriu), de raţionament (ca în cazul prezumţiilor legale şi al celor simple).

 - după caracterul original sau derivat, probele sunt primare (imediate, nemijlocite) care implică un raport nemijlocit între probă şi fapt şi probe secundare (mediate, mijlocite) care provin din a doua sau a treia sursă.

 - după modul în care judecătorul percepe faptele, probele se împart în probe constând în rezultatul perceperii personale a faptelor de către judecător (cercetarea la faţa locului) şi probe constând în perceperea faptelor de către alte persoane (dispoziţia martorului)

 - după cum faptul probator duce sau nu direct la stabilirea faptului principal, probele pot fi directe (cele care dovedesc prin ele însele raportul dedus judecăţii) şi indirecte (cele care dovedesc un fapt vecin şi conex, din a cărui cunoaştere se trage concluzia existenţei raportului juridic litigios).

CONVENŢII ASUPRA PROBELOR

Prin convenţii asupra probelor se înţeleg acele acorduri de voinţă prin care părţile se abat, derogă, de la normele legale ale probaţiunii judiciare, fie anterior unui proces, fie în cursul unui proces civil. Deşi nu există o reglementare clară, există totuşi o dispoziţie legală în Codul civil, art.1191, al. 3, în acest sens.

B. SUBIECTUL, OBIECTUL ŞI SARCINA PROBEI

SUBIECTUL probei este judecătorul, întrucât probele au menirea de a-l convinge pe judecător asupra existenţei sau inexistenţei raportului juridic dedus justiţiei. Astfel, o influenţă deosebită are retorica avocaţilor cât şi experienţa judecătorului ca om şi ca profesionist.

OBIECT al probei sunt faptele juridice şi actele juridice care au creat şi modificat raportul juridic dedus juridic, ori faptele care au determinat ineficacitatea acestuia şi au dat dreptul de a cere constatarea nulităţii actului juridic, anularea, rezilierea acestuia, etc. Faptele care trebuie dovedite pot fi materiale sau psihologice, pozitive ori negative. Obiectul probei îl constituie deci elementul de dovadă pentru a demonstra existenţa unui drept subiectiv civil şi a obligaţiei corelative.

SARCINA probei revine celui care face o propunere (afirmaţie) înaintea judecăţii, deoarece trebuie să o dovedească.

Astfel, în procesul civil, sarcina probei este împărţită între reclamant (pentru a-şi dovedi pretenţiile) şi pârât (pentru a dovedi netemeinicia pretenţiilor reclamantului), la care se adaugă şi rolul activ al instanţei (care poate ordona probe din oficiu, chiar dacă părţile se împotrivesc).

C. REGULI COMUNE PRIVIND ADMISIBILITATEA, ADMINISTRAREA ŞI APRECIEREA PROBELOR

În cadrul procesului civil, instanţa trebuie să examineze admisibilitatea probelor, apoi să le administreze pe cele încuviinţate şi, cu ocazia deliberării, să aprecieze probele administrate.
În privinţa admisibilităţii probelor, există anumite condiţii care trebuie îndeplinite, şi anume:

1. proba să fie legală, adică să nu fie oprită de legea materială sau de cea procesuală (de exemplu, art 612, alin. final C.pr.civ).

2. proba să fie verosimilă, adică să tindă la dovedirea unor fapte reale, posibile, credibile, să nu contrazică legile naturii.

3. proba să fie utilă (proba este inutilă când tinde la dovedirea unor fapte incontestabile).

4. proba să fie pertinentă, adică să aibă legătură cu obiectul procesului.

5. proba să fie concludentă, să ducă la rezolvarea cauzei respective. Este posibil ca o probă să fie pertinentă, dar să nu fie concludentă.

         În legătură cu administrarea probelor trebuie examinate trei aspecte:     

1. Propunerea probelor se face de către reclamant prin cererea de chemare în judecată, iar de către pârât prin întâmpinare

1. Încuviinţarea probelor. Asupra probelor impuse de părţi instanţa se pronunţă printr-o încheiere motivată, atât în caz de admitere cât şi în caz de respingere a acestora.

2. Administrarea probei se face în faţa instanţei de judecată, în ordinea stabilită de aceasta.


Aprecierea probelor constă în operaţiunea mentală făcută de instanţă pentru a determina puterea probantă şi valoarea fiecărei probe în parte, precum şi ale tuturor probelor împreună. Este de remarcat că toate probele se apreciază liber.

ASIGURAREA PROBELOR


Asigurarea probelor se poate cere:

· pe cale principală, deci înainte de a exista judecata asupra fondului sau,

·  pe cale incidentală, în timpul judecăţii, dacă nu s-a ajuns la momentul administrării probelor.

D. PROBELE ÎN CADRUL PROCESELOR CIVILE SAU PENALE

           Probele sunt mijloace prin care se asigură realizarea drepturilor în situaţii cu caracter litigios şi pe baza lor se fundamentează condamnarea pentru fapte prin care a fost înfrântă legea penală.
Aşadar, probaţiunea constituie o parte importantă, atât a procesului civil, cât şi a procesului penal, fără de care instanţele judecătoreşti nici nu şi-ar putea îndeplini misiunea ce le revine. Prin mijlocirea probelor, ce se administrează în cazul probaţiunii, instanţele judecătoreşti au posibilitatea să stabilească adevărul (principiul procesual fundamental) şi, întemeindu-se pe acesta, să dea hotărâri juste cu privire la drepturile în litigiu şi respectiv, motivarea (temeinicia şi legalitatea) hotărârii de condamnare în penal.

          
Prin mijlocirea probelor subiecţii de drept pot stabili în fata instanţelor faptele din care izvorăsc drepturile lor sau vinovăţia ori nevinovăţia în cazul faptelor cu caracter penal şi tot din realitatea acestor fapte judecătorii desprind existenţa drepturilor în litigiu, respectiv vinovăţia sau nevinovăţia persoanelor cărora li se impută fapte cu caracter penal. 

  În lipsa probelor, drepturile civile subiective nu pot fi valorificate, iar, în domeniul penal, adevărul cu privire la faptă nu poate fi stabilit. Administrarea probelor este strâns legată de realizarea regulii de bază a aflării adevărului, iar această problemă este legată de probele şi mijloacele de probe prezentate. A afla adevărul într-o cauză penală înseamnă a stabili dacă o faptă există şi de cine a fost săvârşită, dacă întruneşte toate elementele constitutive ale unei infracţiuni, dacă făptuitorul răspunde penal pentru fapta sa. Prin urmare, toate acestea se realizează cu ajutorul probelor şi prin administrarea acestora.
          Formarea convingerii judecătorului cu privire la realitatea stării de fapt, pe care trebuie să-şi întemeieze hotărârea pronunţată, depinde de corecta şi completa desfăşurare a probaţiunii şi de valoarea probelor administrate. De aceste elemente depinde temeinicia şi chiar însăşi legalitatea hotărârilor judecătoreşti, pentru că de cele mai multe ori o hotărâre judecătorească netemeinică este şi nelegală, sub aspectul probaţiunii, fie pentru că instanţa judecătorească nu a stăruit îndeajuns în vederea descoperirii adevărului şi a prevenirii oricăror greşeli în cunoaşterea faptelor, aşa cum obligă art.129 alin.5 C.pr.civ. şi, respectiv, art.62 C.pr.pen., fie pentru că a nesocotit alte reguli ale probaţiunii judiciare.

 O hotărâre judecătoreacă, civilă sau penală, prin care, datorită unor probe demne de încredere, neîndoielnice şi bine administrate, s-a reuşit să se stabilească în mod exact starea de fapt , corespunzătoare adevărului, şi să se dea în temeiul acesta (al probelor), o soluţie justă, va avea putere de convingere şi faţă de instanţele judecătoreşti de control judiciar. Mai mult, chiar puterea ei de convingere va trece şi dincolo de incinta instanţelor judecătoreşti şi va contribui la sporirea încrederii în justiţie, precum şi la întărirea legalităţii.
Pe lângă rolul de a da instanţelor posibilitatea de a stabili adevărul cu privire la starea de fapt şi de a pronunţa, astfel, hotărâri temeinice şi legale,     asigurându-se respectarea drepturilor şi, respectiv, condamnarea celor vinovaţi de comiterea unor fapte prevăzute de legea penală, probele mai îndeplinesc şi rolul de a preveni litigiile civile, precum şi comiterea faptelor cu caracter penal.

Probele sunt “entităţi de fapt” extraprocesuale (există în afara procesului civil sau penal) ele privind însă obiectul procesului civil sau penal. De asemenea, prin administrarea lor, în desfăşurarea procesului judiciar ele primesc un caracter procesual.
La fel şi mijloacele de probă sunt realităţi extraprocesuale, care dobândesc, de asemenea, caracter de categorie juridică procesuală, prin reglementarea folosirii lor în cadrul, după caz, procesului civil sau celui penal. 
Cadrul instituţional al probelor şi mijloacelor de probă îl constituie Codul de procedură civilă şi, respectiv, Codul de procedură penală.

Din cele expuse rezultă că administrarea probelor, atât în cadrul procesului civil, cât şi în cazul celui penal, este strâns legată de realizarea principiului fundamental al aflării adevărului, iar acest obiectiv procesual se reflectă perfect în sistemul probatoriu instituit, atât prin Codul de procedură civilă, cât şi prin Codul de procedură penală, ambele conţinând reguli pertinente referitoare la rolul activ al judecătorului şi la sarcina probei. 

Într-adevăr, rolul instanţei judecătoreşti în probaţiunea judiciară depinde de concepţia generală a sistemului procedural adoptat cu privire la misiunea judecătorului în desfăşurarea procesului. Or, acest lucru este prevazut în art.129 alin.5 C.pr.civ., cât şi în art.62 C.pr.pen.

Astfel, în art.129. alin.5 C.pr.civ. se prevede că: “judecătorii au îndatorirea să stăruie, prin  toate mijloacele legale, pentru a preveni orice greşeală pentru aflarea adevărului în cauză, pe baza stabilirii faptelor şi prin aplicarea corectă a legii, în scopul pronunţării unei hotărâri temeinice şi legale. Ei vor putea ordona administrarea probelor pe care le consideră necesare, chiar dacă părţile se împotrivesc” (adică pot ordona şi din “oficiu” administrarea unor probe, atunci când aceasta este necesar).
Art.62 C.pr.pen. prevede la rândul său urmatoarele: ”în vederea stabilirii adevărului, organul de urmărire penală şi instanţa de judecată sunt obligate să lămurească cauza sub toate aspectele, pe bază de probe”.

În cele ce urmează vom prezenta aspecte privind strângerea şi administrarea probelor în cadrul legislaţiilor statelor membre ale Uniunii Europene.
II. ASPECTE DE DREPT COMPARAT PRIVIND PROBELE ŞI MIJLOACELE DE PROBĂ
AUSTRIA

I. Sarcina probei
În principiu, fiecărei părţi i se solicită să enumere toate pretenţiile în fapt care justifică cererea acesteia (sarcina convingerii) şi de a aduce toate dovezile corespunzătoare (art. 226 alineatul (1) şi 243 alineatul (2) din Codul austriac de procedură civilă (ZPO). Dacă faptele cauzei rămân neclare (o situaţie „non liquet”), instanţa judecătorească trebuie, cu toate acestea, să pronunţe o hotărâre. În aceste circumstanţe, se aplică normele privind sarcina probei. 
Fiecare parte poartă o sarcină a probei în vederea asigurării faptului că toate condiţiile normelor favorabile acesteia sunt îndeplinite. În condiţii normale, reclamantul trebuie să susţină toate faptele care justifică pretenţia sa, în timp ce pârâtul trebuie să susţină toate faptele care justifică obiecţiile sale. Reclamantul poartă, de asemenea, sarcina probării faptului că cerinţele procedurale sunt îndeplinite. 

În scopul pronunţării unei hotărâri, faptele importante trebuie dovedite, cu excepţia cazului în care sunt exceptate de la acest lucru. Nu necesită probe faptele recunoscute (art. 266 şi 267C.proc.civ - ZPO), faptele evidente (art. 269 C.proc.civ) sau faptele prezumate în mod legal (art. 270 C.proc.civ - ZPO). 
Un fapt recunoscut este unul pe care o parte îl acceptă ca reprezentând o pretenţie corectă a părţii adverse. În principiu, instanţei i se solicită să accepte un fapt recunoscut drept corect şi să pronunţe o hotărâre fără verificări suplimentare. 

Un fapt este evident când acesta este cunoscut în mod general (este cunoscut sau corect perceput fără dificultăţi în orice moment de către un număr mare de persoane) sau cunoscut de către instanţă (de către instanţa de judecată în baza propriilor concluzii oficiale sau este evident din dosare).

Instanţa trebuie să ia în considerare ex officio faptele evidente în luarea unei hotărâri, dar acestea nu trebuie pretinse sau dovedite. 

O prezumţie legală este rezultatul direct al unei legi şi are efectul anulării sarcinii probei. Partea adversă a părţii care beneficiază de o asemenea prezumţie trebuie să prezinte dovezi contrare. Aceasta trebuie să dovedească că, în ciuda existenţei unui temei pentru o asemenea prezumţie legală, faptele prezumate sau situaţia legală nu există.

Scopul procedurilor de judecată este acela de a-l convinge pe judecător de un fapt. În general, trebuie presupusă o „probabilitate substanţială”; „siguranţa absolută” nu este cerută în vederea convingerii judecătorului. 

Gradele standardelor de probă sunt stabilite prin lege sau prin jurisprudenţă de la „probabilitate semnificativă” (art. 138 alin.(1) sau art.163 alin.(1) Cod civil) la „probabilitate învecinată cu siguranţa”. În primul caz, prezumţia sau un certificat sunt suficiente ca standard de probă în conformitate cu art.274 C.proc civ.).
 Dovada la prima vedere (prima facie) conduce, de asemenea, la o reducere a standardului de probă şi influenţează depăşirea dificultăţilor în ceea ce priveşte prezentarea de probe în acţiunile în despăgubire. Dacă există o desfăşurare caracteristică a evenimentelor pentru care experienţa sugerează o anumită legătură cauzală sau eroare, aceste condiţii sunt considerate dovedite în baza unei probe chiar şi în cauzele individuale. 

II. Strângerea de probe

Probele pot fi obţinute de către judecător din iniţiativă proprie sau ca urmare a unei cereri depuse de către una din părţi. În procedurile de natură pur investigativă (instanţa trebuie să stabilească faptele decisive ale cauzei la iniţiativa proprie a judecătorului), nu este necesar să fie depusă o cerere de către părţi. În procedurile standard din Codul austriac de procedură civilă, judecătorul este competent să strângă din iniţiativă proprie orice probă relevantă pentru faptele semnificative. Judecătorul poate înştiinţa părţile să prezinte probe scrise, poate solicita efectuarea unei cercetări la faţa locului în vederea strângerii de probe sub forma unor opinii avizate sau o verificare a părţilor. Cu toate acestea, probele scrise pot fi prezentate doar dacă cel puţin una dintre părţi a solicitat acest lucru; probele scrise nu pot fi admise sau martorii nu pot fi audiaţi dacă ambele părţi se opun acestui lucru. În toate celelalte cazuri, probele se strâng în urma unei cereri depuse de către una dintre părţi. 

În principiu, probele se strâng în cadrul audierii orale. În timpul aşa-zisei reuniuni pregătitoare (art.258 C.proc. civ.), o programare a procesului este stabilită împreună de către instanţă şi de către părţi şi/sau reprezentanţii acestora conţinând, de asemenea, o programare a obţinerii de probe. Cu toate acestea, dacă este necesar, pot avea loc oricând discuţii suplimentare privind evoluţia procedurilor. După strângerea de probe, concluziile sunt discutate cu părţile (art. 278 C. proc. civ). Probele sunt strânse direct de către judecătorul care hotărăşte în cauză. În acele cauze acoperite, în mod direct, de lege, probele pot fi strânse în timpul procedurii de asistenţă reciprocă. Părţile trebuie chemate la strângerea de probe şi au mai multe drepturi de participare, spre exemplu, dreptul de a adresa întrebări martorilor şi experţilor. Strângerea de probe se face, în principiu, la iniţiativa judecătorului chiar dacă, în ciuda invitării acestora, părţile nu sunt prezente. 

Cererea unei părţi de a strânge probe este respinsă dacă instanţa consideră acest lucru ca fiind irelevant (art.275 C.proc. civ.) sau dacă cererea este prezentată cu scopul tergiversării procedurilor (art. 275 şi 278 C.proc.civ). Este posibilă, de asemenea, stabilirea unui termen limită în ceea ce priveşte obţinerea de probe dacă acest lucru poate duce la tergiversarea procedurilor (art.279 C.proc.civ.); odată cu expirarea termenului limită, cererea de strângere de probe poate fi respinsă. Aceasta poate fi, de asemenea, respinsă dacă strângerea de probe nu este necesară deoarece instanţa a fost deja convinsă, dacă faptul nu necesită probarea acestuia sau dacă strângerea de probe este interzisă. 
În cazul în care strângerea de probe implică cheltuieli (de exemplu pentru expertiză), partea solicitantă trebuie să plătească în avans. Dacă acest serviciu nu este plătit pe parcursul unui termen limită stabilit, proba ar putea fi obţinută ulterior doar dacă acest lucru nu are drept consecinţă tergiversarea procedurilor.

Tipuri de mijloace de probă existente
Codul austriac de procedură civilă prevede cinci tipuri „clasice” de mijloace de probă: proba prin înscrisuri (art.292 - 319), proba prin declaraţiile martorilor        (art.320 - 350), expertiza (art351 - 367), investigaţia judiciară (art.368 - 370) şi examinarea părţilor (art.371 - 383). În principiu, orice sursă de informare poate fi admisă ca mijloc de probă şi va fi încadrată într-unul dintre tipurile de mijloace de probă menţionate mai sus în funcţie de forma pe care o ia aceasta. 
Metodele de strângere a probelor 

Martorii sunt audiaţi individual, în absenţa martorilor care urmează a fi audiaţi ulterior. Acest lucru previne influenţarea reciprocă a mărturiilor. Dacă mărturiile acestora sunt contradictorii, aceştia pot fi examinaţi în acelaşi timp. Examinarea martorilor începe cu un interogatoriu de natură informativă menit să determine dacă martorul are sau nu dreptul să depună mărturie, dacă există sau nu motive pentru a-i respinge mărturia sau dacă există sau nu factori care îl împiedică pe acesta să depună jurământul. După ce li s-a amintit martorilor obligaţia acestora de a spune adevărul şi consecinţele mărturiei mincinoase în conformitate cu dreptul penal, examinarea propriu-zisă începe cu invitarea martorului să îşi prezinte datele personale proprii. Martorul este ulterior interogat cu privire la cazul propriu-zis. 
Părţile pot participa la audierea martorilor şi, cu aprobarea instanţei, pot adresa întrebări martorilor. Judecătorul poate respinge întrebările inadecvate. În principiu, martorii trebuie audiaţi în faţa instanţei de judecată. În anumite condiţii, este totuşi posibilă audierea martorilor prin intermediul căilor de asistenţă juridică reciprocă. 

Se consideră că un expert „asistă” instanţa. În timp ce un martor depune mărturie în ceea ce priveşte faptele, expertul furnizează judecătorului cunoştinţe pe care acesta nu le deţine. Proba prin expertiză trebuie, în principiu, să fie obţinută în faţa instanţei de judecată. Un expert poate fi, de asemenea, invitat fără restricţie la iniţiativa judecătorului. Expertul trebuie să prezinte concluziile sale şi un raport. Un raport oral trebuie prezentat în timpul audierii orale. Rapoartele scrise trebuie explicate de către expert în timpul audierii dacă acest lucru este cerut de către părţi. Concluziile şi raportul trebuie confirmate. Rapoartele private nu sunt considerate rapoarte ale experţilor în sensul acestui concept din Codul de procedură civilă. Acestea au statut de documente private. 

O procedură exclusiv în scris nu este permisă conform legislaţiei austriece. Cu toate acestea, din moment ce tipurile de mijloace de probă nu sunt limitate în niciun fel, există posibilitatea ca un martor să depună mărturie în scris. O astfel de probă trebuie însă considerată o probă scrisă şi este supusă evaluării libere a instanţei. Dacă instanţa consideră necesar, martorii trebuie să se prezinte în faţa instanţei în cazul în care niciuna dintre părţi nu se opune depunerii mărturiilor acestora. 

Principiul aprecierii libere a probelor este garantat de art.272 C.proc.civ. Aprecierea probelor reprezintă examinarea de către judecător a rezultatului probelor strânse. În realizarea aprecierii sale, judecătorul nu este constrâns de nicio lege privind probele ci trebuie să judece în conformitate cu propriile convingeri asupra corectitudinii probelor. Nu există o ierarhie aplicabilă tipurilor de mijloace de probă. Înscrisurile sunt considerate probe scrise în afară de cazul în care este vorba de un raport al unui expert. Documentele publice austriece sunt presupuse a fi autentice, adică se presupune că aparţin într-adevăr emitentului indicat. 
De asemenea, acurateţea acestora este pe deplin presupusă în scopul prezentării acestora ca mijloc de probă. Cu condiţia ca acestea să fie semnate, documentele private sunt, de asemenea, pe deplin acceptate ca probă a faptului că afirmaţiile din cadrul acestora sunt atribuite semnatarului. Acurateţea acestora este întotdeauna supusă  principiului aprecierii libere a probelor. 

Martorii sunt obligaţi să se prezinte înaintea instanţei, să depună mărturie şi, dacă se solicită acest lucru, să depună un jurământ. Dacă un martor chemat legal nu se prezintă la audierea orală fără a avea motive întemeiate, instanţa trebuie, în primul rând, să aplice o amendă administrativă şi, dacă martorul nu se prezintă nici a doua oară, aceasta trebuie să emită un mandant de aducere. Dacă martorul refuză să depună mărturie fără să precizeze motivele sau din motive neîntemeiate, acesta poate fi obligat să depună mărturie. Mărturia mincinoasă depusă de un martor are drept consecinţe iniţierea de proceduri penale împotriva acestuia. 

În cazul în care există motive pentru a refuza depunerea mărturiei (art. 321 C.proc.pen.), martorul are dreptul să refuze să răspundă la o întrebare sau la întrebări personale. Nu există un drept deplin de a refuza depunerea mărturiei. Astfel de motive sunt izbucnirea unui scandal sau riscul urmăririi penale a martorului sau a unui apropiat al acestuia, un dezavantaj financiar direct pentru aceleaşi persoane, dreptul recunoscut de stat de a nu spune nimic, posibila dezvăluire de secrete profesionale şi utilizarea unui drept de vot care a fost declarat secret prin lege. Instanţa trebuie să informeze martorul cu privire la aceste motive înainte de audierea acestuia. Dacă martorul doreşte să se folosească de posibilitatea de a refuza să depună mărturie, acesta trebuie să precizeze motivele pentru care doreşte să facă acest lucru. 
Instanţa decide dacă refuzul unui martor de a depune mărturie este sau nu legal. Dacă martorul refuză să depună mărturie fără să precizeze motivele sau din motive considerate nejustificate de către instanţă, acesta poate fi obligat să depună mărturie (art.345 C.proc pen). Acest lucru poate fi realizat prin intermediul aplicării de amenzi sau, într-o măsură limitată, prin detenţie. Martorul este, de asemenea, răspunzător faţă de părţile implicate pentru orice prejudiciu cauzat ca urmare a unui refuz nejustificat de a depune mărturie. 

Nu pot fi obţinute mărturii de la persoane care nu au fost sau care nu sunt martore la faptele care trebuie probate sau care sunt incapabile să comunice faptele la care au fost martore, şi anume persoanele care prezintă o incapacitate fizică „absolută” care le împiedică să depună mărturie (art.320 alin.1 C.proc civ.). 
În cazul persoanelor cu handicap mintal, al minorilor, etc. se decide de la caz la caz dacă acestea sunt sau nu incapabile să depună mărturie. Există, de asemenea, trei cazuri de incapacitate „relativă” de a depune mărturie (art. 320 alin. 2 - 4 C.proc.civ.): membrii clerului în ceea ce priveşte informaţiile încredinţate acestora în timpul spovedaniei sau în alte contexte acoperite de secretul profesional, demnitarii în contextul păstrării secretului profesional cu condiţia ca aceştia să nu fi fost eliberaţi de această obligaţie şi mediatorii în ceea ce priveşte informaţiile încredinţate acestora sau la care s-ar constitui, în caz contrar, parte în anumite proceduri. 

Rolul judecătorului şi al părţilor în audierea unui martor
Instanţa trebuie să le adreseze martorilor întrebările adecvate privind faptele care trebuie probate prin intermediul mărturiilor acestora şi privind circumstanţele pe care se bazează informaţiile acestora.
 Părţile pot participa la audierea martorilor şi, cu consimţământul instanţei, le pot adresa întrebări în vederea clarificării şi completării mărturiilor acestora. Judecătorul poate respinge întrebările nerelevante pentru cauză. Depoziţia martorului trebuie să fie înregistrată în ceea ce priveşte conţinutul esenţial sau, dacă este necesar, cuvânt cu cuvânt. Aparatele de înregistrare video şi audio şi datele înregistrate pe acestea sunt considerate ca, de obicei, obiecte de investigaţie. Proba prin investigaţie reprezintă rezultatul percepţiei senzoriale directe a caracteristicilor sau condiţiilor lucrurilor de către instanţă. Având în vedere principiul observării directe materiale în procesul strângerii de probe, o astfel de probă este admisibilă numai în cazul în care o probă directă, de exemplu un martor, nu este disponibilă. Audierea martorilor prin intermediul tehnologiei video este posibilă, în principiu, dar nu există norme speciale în această privinţă. Se analizează, în prezent, crearea unui cadru pentru audierile prin intermediul tehnologiei video. 

III. Evaluarea probelor

Dacă una dintre părţi încalcă o obligaţie contractuală, o dispoziţie de drept privat sau principiile morale general acceptate pentru a obţine o probă, instanţa poate accepta şi evalua proba, dar partea în cauză va rămâne, cu toate acestea, pasibilă să plătească despăgubiri.
 Dacă, pentru a obţine o probă, o parte încalcă o dispoziţie de drept penal care protejează drepturile şi libertăţile fundamentale prevăzute în constituţie (de exemplu vătămare corporală, răpire, constrângerea unui martor să depună mărturie), proba astfel obţinută este inadmisibilă şi nu este acceptată de instanţă.
 Dacă există dubii referitoare la comiterea sau nu a unei fapte de natură penală, instanţa poate întrerupe procedurile civile până la pronunţarea unei hotărâri finale în procedurile penale. Dacă fapta penală comisă pentru a obţine proba nu încalcă drepturile şi libertăţile fundamentale prevăzute în Constituţie, partea în cauză este considerată răspunzătoare penal dar proba este admisibilă. Doar probele obţinute ilegal care au încălcat obligaţia instanţei de a stabili adevărul şi care subminează astfel garantarea adevărului şi a acurateţei hotărârii sunt inadmisibile. 

Audierea părţilor este considerată, de asemenea, probă. Ca şi martorii, părţile au obligaţia de a se prezenta, de a depune mărturie şi de a depune un jurământ. Cu toate acestea, ele nu pot fi obligate să se prezinte înaintea instanţei sau să depună mărturie.
 Orice neprezentare nejustificată a unei părţi la proceduri sau pentru a depune mărturie trebuie judecată de către instanţă prin evaluarea atentă a tuturor circumstanţelor. Doar în procedurile de dreptul familiei este posibilă folosirea forţei pentru a asigura prezenţa părţilor înaintea instanţei. Nerespectarea obligaţiei de a spune adevărul de către una dintre părţi – spre deosebire de martori – nu reprezintă o infracţiune în afară de cazul în care se dau declaraţii false sub jurământ. Audierea părţilor poate fi dispusă de către judecător din proprie iniţiativă.  

BELGIA
I. Sarcina probei

În sistemul juridic belgian se face o distincţie între dreptul civil şi dreptul comercial. Dreptul comercial este dreptul special aplicabil comercianţilor, iar dreptul civil este dreptul general. 
Normele aplicabile probelor în dreptul civil sunt prevăzute la articolele 1315 şi urm. din Codul civil. Acesta este un sistem închis care cuprinde tipuri de mijloace de probă strict reglementate.
Normele privind mijloacele de probă în dreptul comercial sunt cuprinse la art.25 C. com. Cea mai importantă caracteristică o reprezintă caracterul deschis al sistemului şi libertatea relativă în ceea ce priveşte tipurile de mijloace de probă existente în cauzele comerciale. Art.25 C. com. prevede: „Alături de tipurile de mijloace de probă permise în sensul dreptului civil, probele în raporturile comerciale pot fi obţinute, de asemenea, de la martori în toate cauzele în care instanţa declară acest lucru ca fiind admisibil, cu excepţia cazului în care, în anumite circumstanţe, se prevede altfel. Dovedirea vânzărilor şi a cumpărărilor poate fi realizată prin prezentarea unei facturi primite, fără a aduce atingere altor tipuri de mijloace de probă admisibile în temeiul regulamentelor în materie comercială.”

Aspectele tehnice procedurale privind probele în materie civilă şi comercială sunt reglementate de articolele 870 şi urm. din Codul judiciar (C. jud.). Art. 876 C. jud. prevede că instanţa în faţa căreia se desfăşoară acţiunea urmează să formuleze hotărârea pe baza normelor privind mijloacele de probă aplicabile tipului de acţiune în cauză. Acţiunea este fie civilă, fie comercială.

Dovedirea unui fapt, a unei ipoteze sau a unei afirmaţii trebuie efectuată de către partea care se bazează pe aceasta. Persoana care pretinde executarea unei obligaţii trebuie să dovedească existenţa obligaţiei respective. În mod alternativ, persoana care susţine faptul că a fost eliberată de o obligaţie trebuie să dovedească faptul că obligaţia a fost îndeplinită prin plată sau orice alt mod       (art.1315 C. civ.). 
Într-un litigiu, fiecare parte trebuie să facă dovada faptelor pe care le invocă (art.870 C.jud.: „actori incumbit probatio”). Părţii opuse îi revine sarcina de a combate valoarea probatorie a faptelor, cu condiţia ca acest lucru să fie posibil şi admisibil.

Presupunând că nu există obiecţii pe motive de politică publică sau securitate naţională, toate faptele pot fi dovedite. Există trei restricţii cu privire la dreptul de a prezenta probe în cursul procedurilor. În primul rând, faptul care trebuie dovedit trebuie să fie relevant cauzei. În al doilea rând, faptul trebuie să fie concludent, adică acesta va trebui să contribuie la convingerea instanţei în ceea ce priveşte hotărârea care urmează să fie formulată. În al treilea rând, faptul trebuie să fie de aşa natură încât proba acestuia să fie admisibilă; viaţa privată, secretul de afaceri şi secretul corespondenţei nu pot fi încălcate. 
Prezumţiile pot fi, în general, combătute de către partea adversă. Doar prezumţiile absolute nu pot fi combătute („iure et de iure”); mai mult decât atât, prezentarea de probe pentru contestarea acestora este ilegală. Prezumţiile contestabile („iuris tantum”) pot fi combătute prin dovedirea contrariului: tipurile de mijloace de probă sunt reglementate în acest caz în materia dreptului civil, însă nu şi în dreptul comercial.

Instanţa trebuie să fie convinsă cu privire la elementele prezentate de către părţi. Instanţa trebuie să fie convinsă pe baza probelor şi a credibilităţii acestora. În cazul în care instanţa ajunge la concluzia că elementul care îi este prezentat o poate ajuta în soluţionarea litigiului şi că elementul astfel prezentat reflectă în mod realist adevărul în cauza respectivă, aceasta atribuie valoare probatorie elementului respectiv. Doar în cazul în care instanţa a atribuit valoare probatorie unui anumit element se poate spune că elementul respectiv poate fi considerat drept mijloc de probă propriu-zis. 

Valoarea probatorie este într-o oarecare măsură subiectivă, în timp ce proba propriu-zisă este strict obiectivă. Calificarea unui element drept mijloc de probă, depinde de credibilitatea pe care acesta trebuie să o prezinte. Un element este considerat ca fiind mijloc de probă din punct de vedere juridic doar în cazul în care acesta prezintă un nivel corespunzător de credibilitate, întrucât instanţa este lipsită întotdeauna de marja sa de apreciere. Acest lucru este valabil în cazul probelor scrise. În cazul în care instanţa interpretează conţinutul unui document care a fost obţinut în mod legal într-un mod incompatibil cu exprimarea reală a acestuia, aceasta încalcă natura înscrisului oficial ca mijloc de probă. Partea care pierde se poate baza pe documentul respectiv ca temei pentru introducerea unei căi de atac la Curtea de casaţie.

II. Strângerea de probe

Partea care face o afirmaţie trebuie să facă dovada acesteia. În unele cauze, instanţa poate solicita unei părţi să prezinte probe, cum ar fi cazul în care persoanele sunt considerate a fi sub jurământ (art.1366 C. civ.). Instanţa poate, sub rezerva unor condiţii stricte, să solicite uneia dintre părţi să facă o declaraţie sub jurământ, fie pentru a întemeia soluţionarea litigiului pe aceasta, fie pur şi simplu pentru a stabili suma care urmează a fi acordată.

Instanţa poate pune întrebări părţilor şi poate dispune ca martorii să fie audiaţi, cu excepţia cazului în care legea interzice acest lucru (art.916 C. jud.). De asemenea, instanţa poate însărcina un expert să stabilească anumite fapte sau să îi ofere consultanţă tehnică (art. 962 C. jud.).

Măsuri de investigaţie trebuie solicitate de către de către una dintre părţi sub forma unei cereri principale sau a uneia secundare. Prin hotărârea pronunţată cu privire la chestiunea respectivă, instanţa poate accepta sau refuza cererea respectivă, prezentând temeiurile necesare.

În cazul cercetării unui înscris (art.883 C.jud.) sau al investigării unei falsificări (art.895 C.jud.), instanţa dispune ca părţile să se înfăţişeze în faţa acesteia (cu sau fără reprezentant legal) şi să îi prezinte toate înscrisurile, documentele şi acordurile sau documentul care este presupus ca fiind falsificat. Instanţa poate audia şi poate soluţiona cauza în mod imediat sau poate dispune depunerea acesteia la registratură, după care instanţa poate dispune ea însăşi luarea unor măsuri de investigaţie sau poate solicita unor experţi efectuarea acestora. Instanţa pronunţă, în final, hotărârea cu privire la activitatea de investigare a înscrisului sau de cercetare a falsificării. 

În cazul în care una dintre părţi se oferă să prezinte probe prin aducerea unuia sau a mai multor martori, instanţa poate admite probele în cazul în care acest lucru este admisibil (art.915 C. jud.). În cazul în care legea nu interzice acest lucru, instanţa poate dispune audierea martorilor. Martorii sunt citaţi de către grefierul instanţei cu cel puţin opt zile înaintea zilei stabilite pentru audiere. Aceştia trebuie să depună jurământ şi sunt audiaţi în mod separat de către judecător. Instanţa poate pune întrebări martorului din proprie iniţiativă sau la cererea uneia dintre părţi. Depoziţia martorului este consemnată în scris, este citită cu glas tare, rectificată şi modificată dacă este cazul, audierea martorului fiind ulterior încheiată. 

Instanţa poate solicita unui expert efectuarea unei investigaţii în vederea soluţionării litigiului sau a prevenirii apariţiei acestuia. Expertiza poate privi doar constatări factuale şi consultanţă tehnică (art.962 C.jud.). Expertul îşi întreprinde misiunea sub supravegherea instanţei. Părţile pun la dispoziţia expertului toate documentele necesare şi îndeplinesc toate cererile rezonabile solicitate de către acesta. Raportul poate fi prezentat la o dată stabilită prin ordinul instanţei. În cazul în care raportul vine în conflict cu propriile convingeri ale instanţei, aceasta nu este obligată să urmeze sfatul expertului.

Instanţa, din proprie iniţiativă sau la cererea părţilor, poate solicita efectuarea unei investigaţii in situ, respectiv cercetare la faţa locului (art.1007 C. jud.). Investigaţia, la care părţile pot fi sau nu prezente, va fi efectuată de către judecătorul care a dispus efectuarea acesteia sau de către o persoană însărcinată, în mod oficial, cu realizarea acesteia. Se întocmeşte un raport oficial care cuprinde toate acţiunile întreprinse şi toate constatările, care este transmis părţilor.

Instanţa nu este obligată să accepte cererea unei părţi privind luarea unor măsuri de investigaţie. Însă, în cazul în care o solicitare oficială este transmisă judecătorului, acesta trebuie să o ducă la îndeplinire (art. 873 C. jud.).

Tipuri de mijloace de probă existente
Există cinci tipuri de mijloace de probă în dreptul civil (comun): probe scrise, declaraţiile martorilor, prezumţiile, recunoaşterile din partea părţilor şi declaraţiile sub jurământ (declaraţii prestate sub jurământ) (art. 1316 C.civ.).

Probele scrise (art.1317 C.civ.) pot fi prezentate, fie sub forma unui document autentic (înscris), fie a unui document sub semnătură privată. Un document autentic (înscris) este un document întocmit în forma prevăzută de lege de către un agent public autorizat (cum ar fi un notar sau o persoană care înregistrează naşterile, căsătoriile sau decesele) şi reprezintă, atât în relaţiile dintre părţi, cât şi în relaţiile faţă de terţi, o dovadă cu caracter absolut cu privire la orice lucru pe care îl consemnează. Un document cu caracter privat, certificat şi semnat de către toate părţile relevante şi reprodus într-un număr de exemplare egal cu numărul părţilor, constituie un mijloc de probă cu caracter absolut opozabil părţilor. 
Un document scris trebuie întocmit pentru bunuri care reprezintă o sumă sau o valoare care depăşeşte 375 EUR (art.1341 C.civ.).

Probele obţinute de la martori (art.1341 C.civ.) nu sunt admisibile pentru a contrazice sau a confirma conţinutul documentelor scrise. În cazul în care există un mijloc de probă scris la prima vedere (prima facie)sau dacă prezentarea de probe scrise este imposibilă, se admite proba cu martori.

Prezumţiile (art.1349 C.civ.) sunt concluzii care sunt prevăzute de lege sau la care ajunge instanţa, rezultate dintr-un fapt cunoscut în vederea stabilirii unui fapt necunoscut. Prezumţiile nu pot avea întâietate faţă de conţinutul unor documente scrise, însă pot, la fel ca şi proba cu martori, constitui mijloc de probă care urmează să fie confirmat printr-o probă scrisă şi pot înlocui înscrisuri în cazul în care prezentarea acestora este imposibilă.

Recunoaşterile din partea părţilor (art.1354 C.civ.) sunt efectuate de către părţi fie în cadrul judiciar, fie în afara acestuia. O recunoaştere efectuată într-un cadru judiciar este o declaraţie efectuată de una dintre părţi sau de către o persoană autorizată să acţioneze în numele acesteia într-o relaţie juridică care poate fi opusă persoanei care o efectuează. O recunoaştere efectuată în afara cadrului judiciar, pe de altă parte, nu este supusă niciunei cerinţe formale.

Declaraţia prestată sub jurământ (art.1357 C. civ.) este efectuată fie de una dintre cele două părţi (jurământ irevocabil) sau la solicitarea instanţei. În cazul unui jurământ irevocabil, declaraţia reprezintă mijloc de probă cu caracter absolut numai pentru şi împotriva persoanei care l-a prestat. 

Mijloacele de probă în materie comercială (art.25 C.com.) nu sunt reglementate, însă există un tip special de mijloace de probă, şi anume factura primită în cazul contractelor de vânzare. Un comerciant poate utiliza întotdeauna factura pentru a prezenta un mijloc de probă valabil, în timp ce alte documente scrise trebuie să provină de la partea opusă în cazul în care acestea urmează să fie folosite drept probe.

Proba cu martori este reglementată ca un mijloc de probă distinct de Codul civil; Codul judiciar reglementează aspectele tehnice de ordin procedural ale probei cu martori.
 Raportul expertului constituie unul dintre mijloace de probă şi este reglementat de Codul judiciar. Părţile pot solicita instanţei citarea martorilor, însă acestea nu pot desemna experţi din proprie iniţiativă. Desemnarea experţilor poate fi realizată numai de către instanţă.

Mijloacele de probă scrise au valoare probatorie, iar instanţa trebuie să respecte conţinutul acestora, acest lucru nefiind, însă, aplicabil în ceea ce priveşte rapoartele şi avizele experţilor. În cazul în care raportul sau avizul vin în contradicţie cu propriile convingeri ale judecătorului, acesta nu este obligat să le urmeze (art. 986 C.jud.).

Există o ierarhie a tipurilor de mijloace de probă reglementate prin lege. Recunoaşterile şi declaraţiile prestate sub jurământ deţin cel mai înalt rang. Un document scris se plasează întotdeauna înaintea declaraţiilor martorilor şi a prezumţiilor. Documentele autentice (înscrisurile) reprezintă mijloace de probă cu caracter absolut în raporturile dintre părţi şi faţă de terţi, în timp ce un document cu caracter privat certificat constituie mijloace de probă cu caracter absolut în raporturile dintre părţi. Proba cu martori şi prezumţiile pot fi invocate doar în cazul în care probele scrise sunt incomplete sau în cazul în care este imposibil să se prezinte mijoace de probă scrise cu privire la relaţia care urmează să fie dovedită.

În funcţie de modul de clasificare a faptului, drept aspect de natură civilă sau comercială, mijloacele de probă sunt sau nu reglementate. În dreptul civil, un document scris (înscris sau document sub semnătură privată) trebuie prezentat pentru bunuri care reprezintă o sumă sau o valoare care depăşeşte 375 EUR    (art.1341 C.civ.). Doar astfel de documente pot fi admise ca mijloace de probă; proba cu martori şi prezumţiile nu sunt admisibile. În materie comercială însă, proba cu martori şi prezumţiile sunt admisibile, având un rang superior conţinutului înscrisurilor sau putând fi contrare acestora.

În cazul în care un martor care este citat susţine că are temeiuri legale valabile pentru a refuza să depună mărturie, acest lucru este adus în faţa instanţei. Obligaţiile privind păstrarea secretului de afaceri ale martorului sunt considerate, printre altele, drept temeiuri valabile (art. 929 C.jud.).

O persoană citată ca martor are obligaţia de a se prezenta în faţa instanţei. În cazul în care aceasta nu se prezintă, instanţa, la cererea uneia dintre părţi, poate cita persoana respectivă prin ordin judecătoresc, care este comunicat de către executorul judecătoresc (art.925 C.jud.). O persoană citată ca martor care nu se prezintă în faţa instanţei este pasibilă la plata unei amenzi penale (art.926 C. jud.).

Persoane care nu pot depune mărturie
Proba cu martori nu este valabilă în cazul în care este obţinută de la o persoană care nu are capacitatea cerută de lege (art. 931 alin.(1) C. jud.).
Un minor cu vârsta sub cincisprezece ani nu poate fi audiat sub prestare de jurământ. Orice declaraţie pe care acesta o face poate fi folosită doar ca sursă de informaţie (art. 931 alin.(1) C. civ.).

Un minor care nu are capacitatea necesară de discernământ poate fi audiat de către judecător sau de către o persoană desemnată de către acesta în timpul oricărei proceduri în instanţă, la cererea proprie a minorului sau la solicitarea instanţei, deşi în ultimul caz minorul poate refuza să fie audiat (art. 931 alin.(3) - (7) C. jud.).

Rudele de sânge în linie descendentă nu pot fi audiate în cauzele în care rudele acestora în linie ascendentă prezintă un anumit interes (art. 931alin.(2) C. jud.).

Rolul judecătorului şi al părţilor în audierea unui martor

Părţile nu pot comunica direct cu martorii şi nici nu îi pot întrerupe pe aceştia, ele trebuind să se adreseze întotdeauna instanţei (art.936 C.jud.). Instanţa, din proprie iniţiativă sau la cererea uneia dintre părţi, poate adresa orice întrebare martorului care poate clarifica sau confirma probele (art. 938 C. jud.).

Mărturia indirectă este valabilă. Nu există dispoziţii sau principii de drept care să se opună acestui lucru. În plus, art.924 C.jud. permite instanţei să hotărască, în cazul în care un martor poate dovedi că îi este imposibil să se prezinte în persoană, că mărturia acestuia poate fi obţinută în locul în care acesta se află în realitate.

III. Evaluarea probelor

Probele obţinute prin mijloace ilegale nu pot fi folosite în instanţă. Instanţa trebuie să nu le ia în considerare în momentul pronunţării hotărârii. În cazul în care viaţa privată, secretul de afaceri sau secretul corespondenţei au fost violate în momentul obţinerii de probe, acestea sunt ilegale şi inadmisibile.

Documentele care provin de la o parte nu pot fi folosite ca mijloace de probă pentru partea respectivă. Doar în dreptul comercial, factura (acceptată de către client) într-o tranzacţie de vânzare este considerată valabilă ca mijloc de probă, iar comerciantul o poate oferi pentru a-şi dovedi propria cauză, cu toate că acesta constituie un document care provine de la el însuşi. Registrele contabile păstrate, în mod corespunzător, pot fi acceptate de către instanţă ca probe privind tranzacţiile încheiate între comercianţi. 

O recunoaştere în context judiciar constituie o declaraţie făcută de către o parte sau de o persoană autorizată să acţioneze în numele acesteia într-o relaţie juridică. O astfel de declaraţie reprezintă un mijloc de probă cu caracter absolut faţă de persoana care a efectuat-o.
CEHIA
I. Sarcina probei

Sarcina probei decurge din „sarcina susţinerii afirmaţiilor”, care se bazează, în principal, pe dispoziţia legală în temeiul căreia exercitarea unui drept trebuie recunoscută în faţa instanţei; este vorba, în special, despre un set de fapte care trebuie prezentate într-o anumită cauză. Codul de procedură civilă prevede că fiecare parte trebuie să îşi dovedească pretenţiile sale prin prezentarea de probe relevante - această obligaţie este cunoscută sub denumirea de „sarcina probei”.
 Ca regulă generală, tuturor persoanelor care invocă o pretenţie relevantă într-o anumită cauză, le revine obligaţia privind sarcina probei. 

Toate părţile trebuie să îşi îndeplinească obligaţiile privind susţinerea afirmaţiilor şi prezentarea de probe în limita pretenţiilor lor. În cazul în care faptele invocate de către o parte şi probele prezentate sunt incomplete, instanţa are obligaţia de a îndruma partea cu privire la acest fapt. 

În cazul în care, în procedurile contencioase, instanţa susţine că faptele invocate de către oricare dintre părţi nu au fost dovedite, partea respectivă trebuie informată cu privire la faptul că aceasta trebuie să prezinte probe cu privire la toate pretenţiile, iar în caz de neîndeplinire a acestei obligaţii, partea ar putea pierde cauza. Cu toate acestea, instanţa trebuie să furnizeze aceste informaţii doar în timpul audierilor, iar nu în scris (de exemplu în citaţie).

În cazul în care instanţa are îndoieli cu privire la anumite fapte, aceasta solicită părţii să prezinte probe suplimentare. În cazul în care faptele pot fi dovedite doar prin recurgerea la cunoştinţe de specialitate, de obicei, instanţa solicită avizul unui expert; în cazul în care instanţa are îndoieli cu privire la acurateţea avizului expertului, respectivul aviz poate fi completat sau se întocmeşte un nou aviz.

Nu este necesară prezentarea de probe cu privire la fapte care sunt, în general, cunoscute (de exemplu fapte cunoscute de către un grup larg de persoane dintr-un anumit loc şi la un moment dat, acestea fiind cunoscute, în consecinţă, şi de către judecători) sau fapte despre care instanţa are cunoştinţă în virtutea celorlalte activităţi ale sale sau în virtutea reglementărilor legale publicate sau notificate în Jurnalul oficial al Republicii Cehe. Instanţa poate avea cunoştinţă despre legea străină în urma propriilor studii, prin intermediul unei declaraţii din partea Ministerului Justiţiei sau cu ajutorul unui aviz al expertului. Toate aceste fapte pot fi combătute prin prezentarea de probe.

În ceea ce priveşte anumite categorii de fapte, legea poate prevedea o prezumţie (lista unor astfel de prezumţii ar depăşi scopului prezentului document; evaluarea ar trebui realizată în funcţie de legea materială care guvernează cauza specifică); pot exista prezumţii refragrabile care permit probe prin care să se dovedească contrariul, precum şi, în mod excepţional, prezumţii irefragrabile pentru care nu se admit probe care să dovedească contrariul. În cazul existenţei unei prezumţii refragrabile, instanţa consideră că dovada acesteia a fost făcută dacă nici una dintre părţi nu prezintă probe în vederea contestării prezumţiei şi, în consecinţă, pentru a dovedi contrariul în cadrul procedurilor. În cazul unor prezumţii refragrabile, se poate face proba contrarie doar în termenul prevăzut de lege.

Un alt grup de fapte, care nu trebuie motivate şi în privinţa cărora nu este posibilă proba contrarie, cuprinde hotărârile pronunţate de către autorităţile competente cu privire la comiterea unei infracţiuni, a unei contravenţii sau a unui alt delict de natură administrativă care sunt incriminate în temeiul unor reglementări distincte, precum şi hotărârile prin care se stabileşte identitatea autorului infracţiunii şi hotărârile cu privire la statutul personal. Cu toate acestea, instanţa nu este ţinută de hotărârea prin care se stabileşte săvârşirea unei infracţiuni sau de hotărârea cu privire la identitatea persoanei care a săvârşit infracţiunea, în cazul în care hotărârea a fost pronunţată în cadrul procedurilor la faţa locului. Nici o altă sentinţă pronunţată printr-o hotărâre penală sau decizie cu privire la săvârşirea unui delict de natură administrativă nu sunt obligatorii pentru instanţa de judecată.

Un tip special de prezumţii refragrabile sunt faptele prin care se pretinde că o parte a fost discriminată, direct sau indirect, pe motive de sex sau alte circumstanţe. Sarcina probei revine, ulterior, părţii adverse, care trebuie să dovedească că partea respectivă nu a fost discriminată. 

În cazul în care faptele sunt dovedite cu ajutorul unor acte autentice, sarcina probei revine părţii care doreşte să conteste autenticitatea unor astfel de instrumente. În mod contrar, în cazul în care este vorba despre acte private, sarcina probei revine părţii care urmăreşte aplicarea acestora. În cazul în care partea îşi motivează pretenţiile sale pe baza unui act privat, iar partea adversă contestă autenticitatea sau acurateţea sa, sarcina probei se răsfrânge din nou asupra părţii la litigiu care a propus proba respectivă, aceasta trebuind să îşi întemeieze pretenţiile sale pe un alt mijloc de probă. Ca regulă, pretenţiile identice ale părţilor nu trebuie dovedite, instanţa considerându-le drept fapte acceptate.

În procedurile judiciare, se aplică principiul evaluării libere a probelor, adică legea nu prevede limite clare prin care să se stabilească cazul în care instanţa trebuie să accepte că un fapt a fost dovedit sau nu. Legea civilă prevede că „instanţa dispune de libertate în momentul evaluării probelor, fiecare mijloc de probă fiind evaluat separat şi toate probele fiind evaluate în cadrul unui context reciproc; instanţa ia în considerare tot ceea ce se descoperă în timpul procedurilor, inclusiv faptele prezentate de către părţi”.

În general, în cazul în care afirmaţiile privind evaluarea probelor conduc la concluzia că veridicitatea pretenţiilor nu poate fi confirmată sau negată, hotărârea va fi nefavorabilă pentru partea care trebuia să dovedească veridicitatea pretenţiilor sale.

Instanţa pronunţă hotărârea pe baza constatărilor sale. Constatările reprezintă situaţiile în privinţa cărora nu există îndoieli rezonabile sau legitime (adică instanţa poate avea anumite îndoieli, însă acestea nu trebuie să prezinte un caracter esenţial).

II. Strângerea de probe
În procedurile contencioase, în general, principiul este că instanţa analizează doar probele propuse; cu toate acestea, instanţa poate decide că anumite probe nu sunt acceptate - de regulă, în cazul în care aceasta consideră că respectivul fapt este dovedit. În situaţia în care nici una dintre părţi nu propune prezentarea anumitor probe, iar necesitatea acestor probe a devenit clară în timpul procedurilor, instanţa va strânge probele din proprie iniţiativă.

Dimpotrivă, în procedurile necontencioase, adică în cauzele în care procedurile pot fi declanşate în lipsa unei sesizări, precum şi în procedurile privind încheierea unei căsătorii, procedurile de stabilire sau de tăgăduire a paternităţii, procedurile cu privire la stabilirea necesităţii consimţământului părinţilor copilului în vederea adopţiei acestuia, procedurile de adopţie, procedurile privind numirea unui mediator sau a unui mediator cu funcţia de preşedinte, procedurile în cauzele privind registrul comerţului, procedurile privind sancţionarea încetării unui contract de închiriere a unei locuinţe, procedurile privind dizolvarea unui partid politic sau a unei mişcări politice sau privind suspendarea sau reînnoirea activităţilor acestora, procedurile privind legalitatea deţinerii unui străin şi privind eliberarea acestuia, precum şi procedurile cu privire la anumite aspecte legate de societăţi comerciale, cooperative şi alte persoane juridice, alături de probele propuse de către părţi, instanţa este obligată să strângă probe suplimentare necesare pentru a stabili faptele cauzei.

În cazul în care cererea este depusă în timpul audierii, instanţa poate dispune strângerea de îndată a probelor, dacă acest lucru este posibil, iar în caz contrar aceasta hotărăşte cu privire la modul şi momentul în care urmează să se strângă probele (acest lucru depinde de tipul de mijloc de probă etc.).

Instanţa are libertatea de a decide cu privire la probele care vor fi admise sau nu. În general, instanţa nu va aproba probele care, după aprecierea acesteia, nu pot contribui la clarificarea problemei (scopul acestui lucru este de a preveni obţinerea de probe care nu sunt necesare), şi nici probele care ar necesita cheltuieli disproporţionate faţă de obiectul litigiului
Pentru ca instanţa să poată evalua în mod clar probele care urmează să fie obţinute, părţile au obligaţia de a propune probe specifice, adică de a menţiona numele martorilor şi alte informaţii care permit identificarea acestora, precum şi de a preciza pretenţiile cu privire la care martorul urmează să depună mărturie; părţile au, de asemenea, obligaţia de a menţiona probele cu înscrisuri sau de a preciza domeniul de aplicare al unui aspect pe care expertul urmează să-l abordeze prin elaborarea unui aviz. 

Tipurile de mijloace de probă existente
În principiu, toate resursele care pot fi folosite în vederea stabilirii faptelor unei cauze pot fi folosite ca mijloace de probă. Acestea cuprind, în principal, audierea martorilor, a părţilor sau a expertului, cercetarea unei persoane, a unui bun, precum şi, desigur, probele cu înscrisuri.

Metode de obţinere a probelor 

Orice persoană fizică care nu este parte la proceduri are obligaţia de a se înfăţişa în faţa instanţei, în cazul în care este citată, precum şi de a depune mărturie ca martor. Martorul depune mărturie cu privire la ceea ce a experimentat şi a constatat. Acesta trebuie să spună adevărul şi nu are voie să ascundă nici un lucru. La începutul audierii, trebuie să se stabilească identitatea martorului, precum şi circumstanţele care ar putea afecta verosimilitatea declaraţiilor acestuia. Martorii trebuie informaţi cu privire la semnificaţia mărturiei lor, cu privire la drepturi şi obligaţii, precum şi urmările de natură penală în cazul depunerii unei mărturii false. Judecătorul-preşedinte al instanţei solicită martorilor să descrie tot ce ştiu aceştia cu privire la obiectul cercetat. Judecătorul adresează apoi martorului întrebări care sunt necesare în vederea completării şi a clarificării aspectelor mărturiei. Întrebările pot fi adresate de către membrii camerei, precum şi, cu permisiunea judecătorului-preşedinte, de către părţi şi experţi. 

Strângerea probelor de la experţi este diferită, întrucât, în majoritatea cazurilor, experţii întocmesc un aviz scris, furnizând ulterior observaţii orale cu privire la avizul respectiv. Probele se strâng cu ajutorul unui aviz al expertului în cauzele în care este necesară evaluarea unor circumstanţe care necesită cunoştinţe de specialitate. Avizul expertului are trei părţi: constatarea, în care expertul descrie circumstanţele pe care le-a examinat; avizul, care cuprinde evaluarea expertului (concluziile expertului) şi clauza expertului. Ca regulă, experţii abordează aspecte specifice definite de către instanţă, cu excepţia cazului în care avizul trebuie să îndeplinească anumite cerinţe suplimentare prevăzute în mod direct în temeiul legii (în special în domeniul dreptului comercial). Experţii numiţi de către instanţă sunt aleşi de pe lista experţilor şi a interpreţilor autorizaţi (păstrată de către instanţele regionale).

Martorii depun mărturie cu privire la faptele pe care aceştia le-au observat în mod direct, în timp ce experţii prezintă observaţii numai în domeniile în care evaluarea faptelor depinde de cunoştinţele de specialitate. Concluziile la care ajunge expertul nu fac obiectul unei evaluări din partea instanţei cu privire la acurateţea lor; instanţa evaluează capacitatea probatorie a avizului sub aspectul caracterului complet al acestuia în ceea ce priveşte cerinţele prevăzute, consecvenţa internă şi conformitatea sa cu celelalte probe strânse. 

Probele cu înscrisuri se obţin prin citirea cu glas tare a înscrisului sau a unei părţi a acestuia sau prin comunicarea conţinutului acestuia de către judecătorul-preşedinte în timpul audierii. Judecătorul-preşedinte poate solicita ca partea care deţine înscrisul necesar ca probă să prezinte înscrisul respectiv sau să facă rost de respectivul document de la o altă instanţă, autoritate sau persoană juridică.

Nu există nicio preferinţă în ceea ce priveşte metodele aplicate, cu toate că unele mijloace de probă pot fi aplicate numai dacă obţinerea mijloacelor de probă cerute prin lege a devenit imposibilă (ca regulă, în cazul diferitelor acte sub formă scrisă obligatorie – numai în cazul în care, de exemplu, acestea sunt distruse se pot obţine probe prin alte mijloace, şi anume prin audierea martorilor). Probele obţinute prin audierea uneia dintre părţi cu privire la pretenţiile acesteia pot fi dispuse în cauze de natură contencioasă numai în cazul în care respectivul fapt nu poate fi dovedit prin alte mijloace (altele decât consimţământul în vederea audierii). În consecinţă, alte mijloace de probă au mai multă forţă probantă.

În anumite cauze, este posibil ca prin lege să se prevadă probele care trebuie obţinute; acest lucru depinde de natura litigiului (de exemplu, în procedurile privind acceptul de a încheia o căsătorie, ambele persoane logodite trebuie audiate).

Anumite fapte pot fi dovedite numai într-un anumit mod, de exemplu o factură sau un bilet la ordin pot fi întocmite doar pe baza prezentării originalului facturii, a hotărârii cu privire la recuperarea facturii sau a altui document; un ordin de executare poate fi pus în aplicare numai prin prezentarea unei hotărâri executorii sau a unui titlu executoriu, etc).

În ceea ce priveşte stabilirea anumitor obligaţii sau drepturi materiale (în special în ceea ce priveşte dreptul de proprietate), legea prevede încheierea unui contract scris – mijlocul de probă recurge ulterior din prezenta cerinţă.

 
Toate persoanele au obligaţia legală de a se prezenta în faţa instanţei şi de a depune mărturie în calitate de martor în cazul în care sunt citate; acestea nu pot fi reprezentate de o altă persoană în acest caz. Martorii care îşi îndeplinesc obligaţia de a depune mărturie au dreptul la o „alocaţie de martor” (rambursarea cheltuielilor în numerar şi a câştigurilor pierdute).

În cazul în care una dintre părţi este inactivă sau dacă, în pofida solicitării din partea instanţei, aceasta nu propune toate probele necesare, motiv pentru care, în consecinţă, procedurile se prelungesc, instanţa poate, la cererea celeilalte părţi, să decidă că probele necesare pentru a dovedi faptele decisive în cauză pot fi prezentate doar într-un termen stabilit care nu trebuie să fie mai scurt de 15 zile. La expirarea acestui termen, instanţa nu va lua în considerare nici un alt mijloc de probă propus, cu excepţia probelor prin care părţile contestă verosimilitatea probelor strânse până în momentul respectiv sau a probelor care nu au putut fi prezentate de către părţi mai devreme, fără ca acestea să fie în culpă.

Martorii pot refuza să depună mărturie în cazurile în care o astfel de mărturie ar da naştere la riscul ca martorul sau rudele acestuia să fie urmărite penal; instanţa hotărăşte dacă motivele privind refuzul de a depune mărturie sunt întemeiate. Instanţa trebuie să respecte obligaţia legală a martorilor de a păstra secretul sau confidenţialitatea cu privire la anumite chestiuni (de exemplu în conformitate cu legea privind protecţia informaţiilor clasificate; faptele menţionate în documentele legate de starea de sănătate a unui pacient – adică secretele medicale; secretele bancare, etc.).

O persoană poate fi obligată să depună mărturie prin aducerea acesteia de către agenţii de poliţie sau, în cazuri extreme, prin amendarea acesteia cu o sumă maximă de 50 000 coroane CZK (aproximativ 2000 euro).
În general, nu există nicio categorie de persoane de la care nu se pot obţine probe; în orice caz, există o serie de circumstanţe cu privire la care anumite persoane nu pot depune mărturie.
Rolul judecătorului şi al părţilor în audierea unui martor

Numai judecătorul-preşedinte al completului are dreptul de a audia un martor, acesta fiind persoana care conduce audierea. Alţi membri ai completului de judecată şi alte părţi sau experţi pot adresa întrebări suplimentare martorului numai cu permisiunea judecătorului-preşedinte; acesta poate respinge o anumită întrebare care, de exemplu, este o întrebare tendenţioasă prin care se urmăreşte prinderea în capcană a martorului, nu este adecvată sau este expeditivă.

Utilizarea tehnologiei moderne în vederea audierii la distanţă a martorilor nu este posibilă în prezent.

III. Evaluarea probelor

 În cazul în care una dintre părţi propune, în vederea dovedirii pretenţiilor sale, probe care au fost obţinute sau procurate de către partea respectivă cu încălcarea dispoziţiilor legale general obligatorii, iar obţinerea sau procurarea probelor a avut drept rezultat încălcarea drepturilor unei alte persoane fizice sau juridice, instanţa va considera probele respective ca fiind inadmisibile. 
În consecinţă, probele inadmisibile cuprind înregistrarea unei convorbiri telefonice care a fost realizată fără ştiinţa persoanelor implicate în conversaţie (acest lucru este interzis în temeiul Legii privind telecomunicaţiile).

În principiu, una dintre condiţiile pentru admisibilitatea acestei probe este ca faptele care urmează să fie dovedite, în acest mod, să nu poată fi dovedite prin nici un alt mijloc de probă. Numai audierea părţilor pe care instanţa a dispus-o, în mod separat, ca mijloc procedural de probă, în vederea dovedirii faptelor pretinse, este considerată drept mijloc de probă.
GERMANIA
I. Sarcina probei

Normele care guvernează sarcina probei se bazează pe regulile care reglementează prezentarea pledoariilor de către părţile în litigiu, adică dreptul material. Principiul general este că toate părţile trebuie sa dovedească faptele pretinse a fi în favoarea lor. Legea civilă cuprinde, de asemenea, anumite prevederi exprese care guvernează sarcina probei.

În cazul în care există îndoieli cu privire la un element esenţial al cauzei, după epuizarea din punct de vedere procedural a tuturor mijloacelor de probă admisibile, trebuie luată o hotărâre pentru a se stabili care parte trebuie să facă proba faptelor care nu au putut fi dovedite.

Potrivit dreptului german, exceptarea anumitor fapte de la sarcina probei ia forma unei inversări a sarcinii probei de la persoana căreia îi revine sarcina probei la partea adversă sau sub forma unei uşurări a cerinţei de a prezenta probe pentru partea căreia îi revine sarcina probei.

1. Inversarea sarcinii probei

Sarcina probei este inversată de la partea căreia îi revine în mod normal la partea adversă. În anumite cazuri, acest lucru este cunoscut în limbajul juridic ca relaţia regulă-excepţie. Sarcina probei este inversată şi revine, astfel, părţii care invocă excepţia. De exemplu, în conformitate cu art.932 alin.(1)(1), 892 alin. (1)(1) şi art.2366 din Codul civil german legiuitorul prezumă buna credinţă a cumpărătorului. Inversarea sarcinii probei prezintă o importanţă deosebită în cauzele care implică răspunderea în temeiul legislaţiei privind executarea defectuoasă, în cazul în care debitorul (pârâtul) trebuie să dovedească că nu răspunde pentru nerespectarea unei obligaţii, conform art.280 alin.(1) şi (2) din Codul civil.

2. Uşurarea sarcinii probei
a. Prezumţiile legale au în vedere o uşurare a sarcinii probei pentru partea căreia îi incumbă, întrucât trebuie să demonstreze şi să dovedească doar faptele pe care se bazează prezumţia (art. 292 din Codul de procedură civilă -ZPO). Prezumţiile legale se pot aplica unor fapte precum prezumţia că un certificat ipotecar este transferat creditorului în temeiul posesiei certificatului (art.1117 alin. (3) C civ.). Acestea pot avea, de asemenea, legătură cu diverse drepturi, de exemplu prezumţia că titularul certificatului de moştenire are statutul de moştenitor (art. 2365 C. civ.).

Prezumţiile legale pot fi combătute, în principiu, în conformitate cu art.292 C.proc.civ-ZPO, sub rezerva neaplicării nici unei alte dispoziţiii legale.

b. Prezumţiile legale sunt comparabile a priori cu prezumţiile simple care se bazează pe probele prima facie (la prima vedere). Probele la prima vedere (prima facie) există atunci când un fapt care urmează a fi dovedit constituie o întâmplare obişnuită, raportată la cursul firesc al evenimentelor, luând în considerare toate circumstanţele incontestabile şi dovedite ale cauzei. Probele la prima vedere pot fi folosite, în special, pentru a stabili cauzalitatea şi vinovăţia, de exemplu pentru stabilirea culpei în situaţia în care o maşină se izbeşte de un copac.

Partea adversă poate combate prezumţia pe baza unor fapte care pun serios la îndoială faptul că a avut loc un eveniment obişnuit.

c. Jurisprudenţa defineşte din ce în ce mai mult sarcina probei în funcţie de domenii de risc specifice, pe baza echităţii şi al echilibrului just al intereselor. Exemplele cele mai semnificative sunt:

Răspunderea civilă pentru prejudiciile cauzate de produsele defecte (art. 823 alin. (1) C. civ.)

Sarcina probei privind produsele defecte, încălcarea drepturilor legale şi relaţia de cauzalitate dintre cele două cad în sarcina reclamantului, în timp ce producătorul trebuie să facă dovada inexistenţei defectului.

Răspunderea medicală

În acest caz, uşurarea sarcinii probei poate implica inversarea sarcinii probei întrucât documentaţia medicală este inadecvată sau incorectă (rapoarte de operaţie şi dosare ale pacientului). În cazul unei erori medicale grave, reclamantul trebuie să dovedească doar faptul că aceasta a cauzat vătămarea pretinsă. Dacă trebuie să se stabilească o cauzalitate simplă, uşurarea sarcinii probei pentru reclamant ar putea consta în inversarea sarcini probei către medic.

Obligaţiile de a oferi explicaţii şi consiliere

În cazul în care obligaţiile speciale privind oferirea de explicaţii privind contractele, de informaţii şi consiliere nu sunt îndeplinite, persoana care a comis încălcarea trebuie să dovedească că vătămarea s-ar fi produs chiar dacă ea ar fi acţionat conform obligaţiilor asumate prin contract. Există prezumţia că partea vătămată ar fi acţionat în conformitate cu informaţiile furnizate.

Art. 286 din C.proc.civ (ZPO) stabileşte principiul procedural fundamental al evaluării libere a probelor. În conformitate cu acest principiu, instanţa are libertatea de a aprecia dacă o prezumţie simplă este adevărată sau falsă, pe baza procedurii şi al concluziilor rezultate în urma administrării tuturor probelor.

O probabilitate covârşitoare sau foarte ridicată nu este suficientă pentru a dovedi un fapt; nu trebuie să se excludă orice urmă de îndoială. Potrivit jurisprudenţei, este necesar doar un grad de certitudine rezonabil, raportat la viaţa obişnuită, cotidiană, ceea ce permite existenţa unei oarecari îndoieli, fără a o exclude însă în întregime.

Există o excepţie în ceea ce priveşte probele necesare în cauzele în care legea prevede că faptele sunt considerate a fi credibile. O prezumţie este credibilă dacă există o probabilitate covârşitoare că aceasta este corectă. Pentru a-şi dovedi credibilitatea, părţile nu trebuie să furnizeze dovezi stricte (martori, înscrisuri, cercetarea la faţa locului efectuată de instanţă, expertiză sau interogatoriul părţilor). Confirmarea sub jurământ poate fi admisă, de exemplu, în conformitate cu art.194 C.proc.civ (ZPO).

II. Strângerea de probe

Având în vedere principiul potrivit căruia în cadrul procedurii civile, acţiunea trebuie să se desfăşoare pe baza faptelor şi cererilor părţilor, acestea trebuie să prezinte faptele respective şi probele relevante. Instanţa nu poate prezenta ea însăşi faptele ca temei pentru luarea hotărârii. Aceste restricţii rezultă din obligaţiile de informare şi de a oferi explicaţii care revin instanţei în conformitate cu art.139 C.proc.civ -ZPO.
În anumite cauze, probele pot fi obţinute de instanţă contrar acestui principiu, însă în scopul unei prezentări fundamentate a faptelor de către părţi şi fără posibilitatea efectuării unei anchete privind faptele.

Instanţa poate solicita efectuarea de cercetări la faţa locului şi expertize (art. 144 C.proc.civ), prezentarea de înscrisuri (art.142 C.proc.civ), precum şi audierea ulterioară a unei părţi (art.448 din C.proc.civ). O parte poate fi, de asemenea, audiată de instanţă (în conformitate cu art. 448 C.proc.civ) atunci când concluziile şedinţei sau probele strânse nu sunt suficiente pentru a convinge instanţa de veridicitatea sau falsitatea unui fapt care urmează a fi dovedit. Trebuie să existe, de asemenea, un anumit grad de probabilitate iniţială privind faptele care trebuie dovedite.

Instanţa solicită unei părţi să obţină probele, după ce aceasta a prezentat faptele cu privire la care trebuie să se obţină probe. De regulă, acest lucru are loc în şedinţa orală sau printr-un ordin formal privind obţinerea probelor în conformitate cu art.358C.proc.civ. Potrivit art.359 C.proc.civ, acesta trebuie să cuprindă o descriere a faptelor în litigiu pentru dovedirea cărora trebuie să se obţină probe, o descriere a mijloacelor prin care urmează să se obţină probele, cu precizarea numelor martorilor şi experţilor care urmează să fie supuşi audierii sau a părţilor care vor fi audiate, precum şi o descriere a părţilor care invocă aceste mijloace de probă.

Probele sunt obţinute în conformitate cu dispoziţiile legale relevante (art. 355-484 C.proc.civ). Principiile prezentării directe a probelor (art. 355 C.proc.civ şi al transparenţei faţă de părţi (art.357 C.proc.civ) trebuie respectate.

În conformitate cu principiul prezentării directe a probelor, acestea trebuie administrate în faţa instanţei de judecată, întrucât aceasta este cea care trebuie să le evalueze. Există o singură excepţie în cauzele legale în care responsabilitatea obţinerii probelor poate fi transferată asupra unui membru al instanţei în faţa căreia se judecă procesul (art.361 C.proc.civ) sau unei alte instanţe (art.362 C.proc.civ).
 În conformitate cu principiul transparenţei faţă de părţi, acestea au dreptul de a fi prezente la audierea preliminară a martorilor şi au, de asemenea, dreptul de a adresa întrebări acestora (art.397 C.proc.civ).

În conformitate cu art.285 C.proc.civ probele obţinute constituie fundamentul procedurii orale, urmând audierea părţilor. În conformitate cu art.286 C.proc.civ, instanţa trebuie să stabilească faptele, în temeiul libertăţii sale de apreciere, pe baza constatărilor procedurilor efectuate şi a probelor administrate.

O cerere de a obţine probe poate fi respinsă din motive procedurale sau în temeiul normelor care guvernează probele dacă:

· faptele nu trebuie dovedite prin mijloace de probă, de exemplu, dacă acestea au fost deja dovedite, sunt evidente sau incontestabile;

· faptele nu sunt pertinente, adică nu pot influenţa luarea hotărârii;

· mijloacele utilizate pentru a obţine probele în vederea dovedirii faptelor pretinse nu sunt adecvate (în foarte puţine cauze, întrucât probele nu trebuie evaluate înainte de a fi strânse);

· mijloacele de obţinere a probelor nu pot fi puse în practică;

· mijloacele de obţinere a probelor nu sunt admisibile, de exemplu ca rezultat al unei cereri ilegale neverosimile sau obligaţia martorilor de a păstra tăcerea (cu excepţia cazului în care nu au această obligaţie);

· administrarea probelor se află la libera apreciere a instanţei, de exemplu în evaluarea prejudiciilor în conformitate cu art. 287 C.proc.civ;

· faptele au fost stabilite în alte acte de procedură care produc efecte juridice şi care sunt obligatorii pentru ambele părţi;

· cererea privind probele prezente este respinsă pe motiv că nu a fost prezentată la timp (art. 296 alin. (1) C.proc.civ);

· obţinerea probelor este împiedicată de un obstacol de o durată nedeterminată, termenul relevant a expirat sau actele de procedură au fost întârziate din alte motive (art. 356 C.proc.civ).

Tipurile de mijloace de probă existente
(1) Cercetarea judiciară la faţa locului (art. 371-372 C.proc.civ - ZPO)

Aceasta reprezintă cercetarea fizică a probelor, efectuată de către judecător la faţa locului. Cercetarea include, printre altele, activităţile de a atinge, a mirosi, a asculta şi a gusta. De asemenea, înregistrările audio şi video sau cele de pe computer pot fi solicitate.
(2) Proba cu martori (art. 373-401 C.proc.civ - ZPO)

Martorii pot confirma evenimente care au avut loc în trecut şi la care au asistat în mod direct, fiind, în consecinţă, de neînlocuit, spre deosebire de experţi.

Martorii nu sunt părţi în litigiu.

În cazul în care un martor solicită un anumit specialist să examineze faptele, acesta din urmă nu are calitatea de expert (art.414C.proc.civ), de exemplu un doctor în cazul unor vătămări produse într-un accident.

(3) Experţii (art. 402-414 C.proc.civ - ZPO)

Experţii pun la dispoziţia judecătorului cunoştinţele de specialitate pe care acesta nu le posedă în vederea evaluării faptelor. Experţii nu stabilesc faptele ei înşişi. Acestora li se solicită să ofere doar un punct de vedere avizat, pe baza faptelor stabilite.

Un expert poate fi rugat să-şi prezinte concluziile numai în cazul în care cunoştinţele sale de specialitate sunt necesare pentru stabilirea faptelor. Un exemplu ar fi diagnosticul pus de un medic.

Raportul unui expert privat mandatat de una din părţi poate fi admis ca expertiză doar în cazuri excepţionale, cu consimţământul ambelor părţi.

(4) Înscrisurile (art. 415-444 C.proc.civ - ZPO)

În accepţiunea C.proc.civ, înscrisurile reprezintă declaraţii scrise. Legea face o distincţie între puterea doveditoare a înscrisurilor publice (articolele 415, 417 şi 418 C.proc.civ) şi cea a înscrisurilor sub semnătură privată (articolul 416 C.proc.civ).

(5) Audierea părţilor (art. 445-455 C.proc.civ - ZPO)

Audierea părţilor este complemetară altor mijloace de probă şi este admisibilă doar în sprijinul probei principale (art.445 alin. (2) C.proc.civ). Părţile pot fi audiate numai cu consimţământul părţii adverse sau al instanţei.

Metodele de obţinere a probelor 

Toate mijloacele de probă au aceeaşi putere doveditoare, întrucât instanţa dispune de libertate de apreciere în evaluarea acestora. Singura diferenţă o reprezintă metoda utilizată pentru a obţine probele.

În conformitate cu art.394 alin.(1) C.proc.civ, toţi martorii trebuie audiaţi în mod individual, fără a fi în prezenţa martorilor, aceştia urmând a fi audiaţi ulterior. Martorii care depun mărturii contradictorii pot fi confruntaţi în mod direct (art.394 alin. (2) C.proc.civ).

Înainte de a fi audiaţi, martorii sunt avertizaţi că trebuie să spună adevărul şi că li s-ar putea solicita ulterior să depună mărturie sub jurământ, în conformitate cu art.395 alin.(1) C.proc.civ. 
Martorii sunt rugaţi să furnizeze datele personale (art.395 alin.(2) C.proc.civ) şi sunt apoi audiaţi cu privire la faptele cauzei (art.396 C.proc.civ). Instanţa depune toate eforturile pentru a asista martorii în depunerea mărturiei. Aceasta poate pune martorilor întrebări suplimentare pentru a clarifica anumite aspecte sau pentru a asigura că mărturiile sunt complete.

Părţile au dreptul de a fi prezente în momentul audierii martorilor şi le pot adresa întrebări. Ca regulă generală, părţile însele pot doar înainta întrebările ce urmează a fi adresate martorilor, în timp ce avocatul legal poate audia un martor în mod direct (art.397 C.proc.civ).

Regulile care guvernează audierea martorilor se aplică, de asemenea, experţilor şi audierii părţilor implicate (art. 402 şi 451 C.proc.civ).

De asemenea, pot fi prezentate dovezi scrise. În cazul în care partea care prezintă probele nu deţine înscrisul în cauză, acesta aflându-se în posesia părţii adverse sau a unei părţi terţe, partea adversă sau partea terţă trebuie să prezinte înscrisul (art.421 şi 428 C.proc.civ). Obligaţia de a prezenta înscrisurile este prevăzută în Codul civil şi se aplică atunci când persoana care prezintă probele solicită părţii adverse sau unei părţi terţe să publice sau să prezinte un înscris (art. 422 C.proc.civ). Temeiurile acestei obligaţii trebuie să fie justificate (art.424 C.proc.civ). Rapoartele scrise sau avizele experţilor corespund, de asemenea, noţiunii de înscrisuri din C.proc.civ.

Toate mijloacele de probă au aceeaşi greutate, în temeiul principiului că instanţele dispun de libertatea de apreciere a probelor (art.286 C.proc.civ). În conformitate cu acest principiu, toate probele administrate stau la baza evaluării efectuate de către instanţă. Numai în cazuri excepţionale judecătorii trebuie să respecte normele obligatorii privind probele, de exemplu normele care se aplică în ceea ce priveşte valoarea probatorie a raportului dezbaterilor (art.165 C.proc.civ), a hotărârii judecătoreşti (art.341C.proc.civ) ori a altor înscrisuri (art.415-418 C.proc.civ).

Codul de.procedură civilă nu prevede nici un mijloc de probă obligatoriu pentru a dovedi anumite fapte. 

Există o excepţie, dar aceasta se aplică numai anumitor tipuri de proceduri. În procedurile privind cereri legate de înscrisuri, cambii şi cecuri, probele legate de cererea principală pot fi prezentate numai sub forma înscrisurilor, probele referitoare la orice alte fapte fiind admisibile doar sub forma înscrisurilor sau a audierii părţilor respective (art. 592 şi următoarele din C.proc.civ).

Toţi martorii care sunt supuşi jurisdicţiei instanţelor germane şi care au fost citaţi trebuie să asiste la şedinţele instanţei şi să depună mărturie sub jurământ.

În conformitate cu art.378 C.proc.civ. - ZPO, obligaţia unui martor de a depune mărturie cuprinde, de asemenea, obligaţia acestuia de a verifica ceea ce ştie prin consultarea înscrisurilor disponibile, pentru a-şi aduce aminte faptele. Nu există nici o obligaţie de a audia martorii cu privire la fapte pe care aceştia nu le cunosc.

Normele relevante prevăzute de Codul de procedură civilă guvernează dreptul martorilor de a păstra tăcerea datorită relaţiei lor personale cu una dintre părţi (art.383 C.proc.civ) şi dreptul de a nu răspunde la anumite întrebări din motive întemeiate (art.384 C.proc.civ).

Dreptul martorilor de a refuza să depună mărturie în conformitate cu art.383 C.proc.civ se bazează pe relaţiile de familie ale acestora sau pe obligaţia care rezultă din încrederea profesională de care se bucură, in scopul evitării conflictelor de interese.

Acest lucru se aplică persoanelor logodite, soţilor şi partenerilor de viaţă în timpul căsătoriei şi chiar şi după încetarea căsătoriei sau a parteneriatului. 
Orice persoană care este sau a fost rudă de sânge sau afin, respectiv are sau a avut o legătură colaterală de gradul trei sau de gradul doi prin căsătorie poate, de asemenea, să nu fie obligată să depună mărturie. O relaţie colaterală nu are în vedere o relaţie directă, aceasta indică descendenţa din aceeaşi terţă persoană. 

În conformitate cu art.383 alin.(4) C.proc.civ preoţii şi persoanele care desfăşoară o activitate religioasă, persoanele care sunt sau au fost implicate din punct de vedere profesional în pregătirea, producţia sau difuzarea publicaţiilor periodice sau a programelor de radio şi televiziune, precum şi persoanele cărora, în virtutea funcţiei lor, a poziţiei sau a profesiei li se încredinţează informaţii care nu pot fi divulgate datorită caracterului lor sau în temeiul unei dispoziţii legale nu sunt, de asemenea, obligate să depună mărturie.

Dreptul martorilor de a refuza să depună mărturie din motive profesionale acoperă toate informaţiile cunoscute de persoanele menţionate mai sus, în temeiul poziţiei lor specifice.

Dreptul martorilor de a nu depune mărturie în conformitate cu art.384 C.proc.civ are drept scop protejarea martorilor faţă de implicaţiile necesităţii de a depune mărturie. Acesta le oferă dreptul de a nu răspunde anumitor întrebări, însă nu şi dreptul de a refuza să depună mărturie în totalitate, astfel cum se prevede la art.383 C.proc.civ.

Dreptul de a nu depune mărturie în conformitate cu art.384 C.proc.civ se aplică întrebărilor care ar provoca martorului sau unei persoane cu o legătură de familie din cele menţionate la art.383 C.proc.civ, în cazul în care ar răspunde la întrebări, daune financiare directe sau i-ar dezonora ori i-ar expune riscului urmăririi penale sau administrative. Martorii nu sunt obligaţi să răspundă la întrebări nici atunci când acest lucru i-ar obliga să dezvăluie un secret comercial sau de afaceri.

Art.385 C.proc.civ prevede un număr de excepţii de la dreptul martorilor de a nu depune mărturie în conformitate cu art.383 şi 384 C.proc.civ. De remarcat este art.385 alin.(2) C.proc.civ care scuteşte preoţii şi persoanele care desfăşoară activităţi religioase, precum şi persoanele scutite de a depune mărturie în temeiul dreptului material, în conformitate cu art.383 alin.(1) şi (6) C.proc.civ, de la obligaţia de a păstra tăcerea şi, în consecinţă, restabileşte obligaţia acestora de a depune mărturie.

 În cazul în care martorul care a fost citat nu este prezent, instanţa dispune aplicarea unei amenzi administrative în conformitate cu art.380 alin.(1) C.proc.civ, iar în cazul neplăţii acesteia, instanţa dispune o pedeapsă privativă de libertate. Amenda este de la 5 euro la 1 000 de euro în conformitate cu art. 6 alin.(1) din EGSTB (Actul introductiv al codului penal), iar pedeapsa privativă de libertate este de la o zi la şase săptămâni în conformitate cu art.6 alin.(2) din EGSTB. Martorilor li se solicită, de asemenea, să plătească cheltuielile rezultate ca urmare a neprezentării lor.

În cazul în care martorul nu se prezintă pentru a doua oară, suplimentar faţă de dispunerea unei sancţiuni administrative (art.381 C.proc.civ), acesta poate fi adus în mod forţat la audiere în conformitate cu art.380 alin. (2) C.proc.civ. Aceste măsuri nu sunt puse în executare în cazul în care martorul prezintă o justificare adecvată la timp. În cazul în care nu prezintă justificarea în timp util, martorul trebuie să explice motivul pentru care el nu este răspunzător pentru întârziere (art. 381 C.proc.civ).

În cazul în care martorul refuză să depună mărturie sau jurământ, fără o justificare sau prin prezentarea unui motiv, care din punct de vedere legal este considerat neîntemeiat, în conformitate cu art.390 alin.(1) C.proc.civ, împotriva acestuia pot fi luate măsuri asemănătoare celor aplicabile unui martor care nu se prezintă în instanţă şi care nu prezintă o justificare. În cazul în care un martor refuză să se prezinte pentru a treia oară, acesta poate fi reţinut la cerere pentru a depune mărturie, dar numai pentru durata audierii în instanţă (art.390 alin.(2) C.proc.civ).

Nu există o decădere din calitatea de a fi martor. Orice persoană care are capacitate mentală de a înţelege şi de a răspunde la întrebările relevante, indiferent de vârsta sau capacitatea de a încheia acte juridice, poate fi martor.

Nu există dispoziţii speciale referitoare la persoanele care au fost anterior condamnate pentru declaraţii false făcute în mod intenţionat sau pentru mărturie mincinoasă.

Orice persoană care este implicată în mod direct în acţiunea în justiţie, ca parte sau ca reprezentant legal al uneia dintre părţi, nu poate fi martor. Există o excepţie care se aplică părţilor comune în legătură cu fapte care privesc doar alte părţi comune. În anumite circumstanţe, un reprezentant poate fi martor, dacă persoana audiată nu prezintă legături cu faptele pe care le reprezintă. Un reprezentant înregistrat poate, de exemplu, să depună mărturie în legătură cu faptele care nu au legătură cu misiunea acestuia în procesul în care persoana pe care o reprezintă este parte.

Eligibilitatea unei persoane de a fi martor se stabileşte în etapa audierii.

Rolul judecătorului şi al părţilor în audierea unui martor

Instanţa conduce audierea martorilor. Un membru al instanţei de judecată poate fi numit judecător şi va audia martorii. Art.375 alin.(1a) C.proc.civ se aplică, adesea, în acest caz.

Fiecare martor trebuie audiat în mod separat şi în absenţa martorilor care urmează să fie audiaţi ulterior (art.395 alin.(1) C.proc.civ). Martorii care depun mărturii contradictorii pot fi confruntaţi în mod direct (art.394 alin.(2) C.proc.civ).

Părţile au dreptul de a fi prezente şi pot adresa întrebări martorilor în timpul audierii. 
Ca regulă generală, părţilor li se permite de către instanţă să pună întrebări martorilor, în timp ce avocatul acestora poate pune întrebări martorilor în mod direct (art. 397 C.proc.civ).

Martorii pot fi audiaţi cu ajutorul videoconferinţei, dacă părţile implicate sunt consultate şi îşi dau consimţământul (art. 128 alin.(2) C.proc.civ).
 Consimţământul martorilor sau experţilor este necesar, întrucât afectează drepturile personale ale acestora.

III. Evaluarea probelor

Instanţei i se poate interzice să administreze probe, în temeiul anumitor dispoziţii legale, de exemplu interzicerea dreptului de a lua în considerare hotărârile eliminate sau care urmează să fie eliminate din Registrul Central Federal (art. 51 din BZRG (Actul care reglementează Registrul Central Federal).

În temeiul jurisprudenţei Curţii Constituţionale Federale, instanţei i se poate interzice să administreze probe, în cauzele în care drepturile individuale protejate prin constituţie ar fi vătămate prin strângerea de probe, iar administrarea probelor nu poate fi justificată, în mod excepţional, prin echilibrarea intereselor implicate.

Potrivit acestei practici judiciare, de exemplu, instanţa nu poate administra probe în cazul în care s-au efectuat înregistrări audio secrete. Acest lucru se aplică, de asemenea, în privinţa utilizării de minitransmiţătoare, microfoane sau sisteme audio pentru a asculta convorbiri sau pentru a obţine, în mod ilegal, înscrisuri personale, cum ar fi jurnale sau scrisori private.

Cu toate acestea, în aceste cazuri, hotărârea trebuie luată, de la caz la caz, pe baza unui echilibru al drepturilor aflate în conflict, astfel încât utilizarea probelor obţinute în mod ilegal poate fi admisă, cu condiţia ca acest lucru să nu afecteze un aspect important al vieţii private.

O hotărâre separată trebuie luată pentru a stabili dacă o astfel de interdicţie intră în conflict cu dreptul procedural, în cazul fiecărei dispoziţii individuale. Neregularităţile apărute în timpul procedurilor şi, în special, în modul de desfăşurare al audierii pot fi remediate în conformitate cu art.295 alin.(1) C.proc.civ. Audierea unei părţi ca martor reprezintă, de exemplu, o neregularitate procedurală opţională, astfel incât probele pot fi utilizate, dacă părţile nu se folosesc de dispoziţia legală sau nu formulează o obiecţiune împotriva erorii până la încheierea audierii orale ulterioare. Nefurnizarea informaţiilor privind dreptul martorului de a refuza să depună mărturie poate fi, de asemenea, remediată în conformitate cu art.295 alin.(1) C.proc.civ.

Cu toate acestea, respectarea normelor de interes public nu este opţională (art.295 alin.(2) C.proc.civ). Există exemple care cuprind toate elementele ce trebuie luate în considerare de către instanţă, cum ar fi condiţiile preliminare ale procedurilor, admisibilitatea căilor de atac, precum şi excluderea persoanelor de a exercita funcţia de judecător.

Audierea părţilor poate, în anumite circumstanţe, fi admisă ca modalitate de a obţine probe. Evaluarea acestor probe este lăsată la libera apreciere a instanţei (art. 286 C.proc.civ).
GRECIA
I. Sarcina probei

În materie de probe, legislaţia elenă se bazează pe principiul acuzării de către o parte. Aceasta înseamnă că instanţa acţionează numai la cererea unei părţi şi pronunţă o hotărâre pe baza faptelor prezentate ca reale şi dovedite de către părţi şi a cererilor pe care le depun acestea. Etapele procedurale sunt iniţiate la cererea unei părţi, cu excepţia cazului când legea prevede altfel. Fiecare parte trebuie să dovedească numai faptele care au relevanţă în judecarea cauzei şi care sunt necesare pentru a-şi sprijini acţiunea independentă sau acţiunea în contradictoriu. Solicitările părţilor care nu sunt dovedite sunt respinse. 

În cazul în care legea prevede aducerea de probe pentru existenţa unui fapt, se permite prezentarea de probe contrarii, dacă nu există alte dispoziţii în acest sens. Faptele notorii, a căror autenticitate nu poate fi pusă la îndoială în mod rezonabil sau care sunt cunoscute de către instanţă dintr-o altă procedură judiciară sunt luate în considerare automat, fără a mai fi necesar să se prezinte probe. În final, instanţa ia automat în considerare preceptele experienţei comune, fără a mai fi necesare probe. Legile, cutumele şi uzanţele altor ţări sunt luate în considerare în mod automat, deşi, dacă instanţa nu le cunoaşte, aceasta poate solicita aducerea de probe.

Instanţa analizează liber probele şi hotărăşte după propria sa conştiinţă dacă declaraţiile sunt adevărate. În hotărârea sa, aceasta indică motivele care l-au determinat pe judecător să-şi formeze opinia. În cazul în care legea consideră că evaluarea comparativă a probabilităţilor este suficientă (de exemplu în cazul măsurilor asigurătorii), instanţa nu este obligată să aplice dispoziţiile privind administrarea probelor, probele însele şi forţa acestora, ci ia în considerare orice aspect pe care-l consideră adecvat pentru a-şi forma o opinie cu privire la fapte. 

II. Strângerea de probe

Principiul de bază este că părţile propun şi aduc probe. Instanţa poate totuşi să dispună din proprie iniţiativă prezentarea oricăror probe permise de lege, chiar dacă părţile nu le-au menţionat.

După administrarea probelor, instanţa deliberează cu privire la fondul cauzei, cu excepţia cazului în care consideră că probele sunt insuficiente, putând solicita prezentarea de probe noi, suplimentare.

Tipurile de mijloace de probă existente
Mijloacele de probă cuprind mărturisiri, rapoarte întocmite de experţi, acte, audierea părţilor, a martorilor, jurământul părţii şi prezumţiile de fapt.

Dispoziţiile privind martorii se aplică de asemenea atunci când se încearcă a se dovedi fapte din trecut prin audierea persoanelor care au perceput acele fapte pe baza cunoştinţelor lor de specialitate. Atunci când experţii sunt audiaţi ca martori, se urmează aceeaşi procedură ca şi pentru martorii obişnuiţi.

Mărturisirea orală sau scrisă a unei părţi în faţa instanţei sau a judecătorului delegat reprezintă o probă deplină împotriva persoanei care a mărturisit, în timp ce mărturisirile care au avut loc în afara instanţei şi toate celelalte probe sunt evaluate liber. 

    Contractele şi actele colective nu pot fi dovedite prin martori dacă au ca obiect sume de peste 5 869,405 EUR, iar probele prezentate cu martori împotriva conţinutului unui document nu sunt admise, chiar dacă actul juridic implică o valoare mai mică de 5 869,405 EUR. Probele cu martori sunt totuşi permise în următoarele cazuri: 

a. în cazul aplicării principiului mijloacelor de probă scrise care rezultă dintr-un document cu forţă probantă; 

b. dacă există un motiv fizic sau moral pentru care documentul nu a putut fi obţinut; 

c. dacă se dovedeşte că documentul elaborat a fost pierdut accidental; 

d. dacă, prin natura actului juridic sau prin condiţiile speciale în care a fost emis acesta, în special în cazul în care se referă la tranzacţii comerciale, proba cu martori este justificată. 

Orice persoană convocată pentru a fi audiată ca martor trebuie să se prezinte în faţa instanţei şi să declare faptele pe care le cunoaşte. Dacă o persoană nu se prezintă în instanţă fără nicio justificare, instanţa ia o hotărâre prin care dispune ca aceasta să suporte cheltuielile cauzate de absenţa sa şi poate de asemenea impune sancţiuni financiare.

Pentru un martor care se prezintă în instanţă însă refuză să depună mărturie, chiar şi când este obligat să facă acest lucru, instanţa poate dispune plata unor sancţiuni financiare.

Categorii de persoane care nu pot depune mărturie
Următoarele categorii de persoane nu pot fi audiate ca martori: 

1. preoţii, cu privire la faptele pe care le-au aflat în timpul spovedaniei; 

2. persoanele care, în momentul producerii faptelor în cauză, nu aveau capacitatea de a le percepe sau care sunt incapabile de a comunica cele percepute; 

3. persoanele care, în momentul producerii faptelor în cauză, sufereau de o tulburare psihică care limita funcţionarea raţiunii şi a voinţei acestora sau care sunt într-o astfel de stare în momentul în care trebuie să fie audiaţi; 

4. avocaţii, notarii, medicii, farmaciştii, asistentele medicale, moaşele, asistenţii acestora, precum şi avocatul părţii, cu privire la fapte care le-au fost încredinţate sau pe care le-au aflat în exerciţiul profesiei lor, asupra cărora au datoria să păstreze confidenţialitatea, cu excepţia cazului în care persoana care le-a dezvăluit faptele şi care este protejată de obligaţia de confidenţialitate le permite să depună mărturie; 

5. funcţionarii publici şi cadrele militare active, cu privire la fapte asupra cărora au datoria să păstreze confidenţialitatea, cu excepţia cazului în care ministrul competent le permite să fie audiaţi ca martori; 

6. persoane care ar putea avea un interes în proces. 

Persoanele înrudite cu părţile prin sânge, prin căsătorie sau prin adopţie până la gradul al treilea, soţii (chiar şi după desfacerea căsătoriei) şi persoanele logodite care urmează a se căsători pot refuza să depună mărturie.

Rolul judecătorului şi al părţilor în audierea unui martor

Înainte de a fi audiat, un martor trebuie să depună jurământ (un jurământ religios sau pronunţarea unei formule). Martorii sunt audiaţi separat şi, numai dacă acest fapt este considerat esenţial, aceştia pot fi confruntaţi cu alţi martori sau cu părţile. Martorii prezintă probele oral. Aceştia trebuie să declare cum au aflat faptele cu privire la care depun mărturie şi, în cazul în care nu au asistat direct la fapte, trebuie să menţioneze persoana care le-a oferit informaţiile. Instanţa poate respinge unele întrebări adresate martorului de către părţi sau de către avocaţii lor dacă acestea sunt în mod evident inutile sau irelevante şi declară încheiată audierea unui martor în momentul în care consideră că acesta a spus tot ce ştie cu privire la faptele care trebuie dovedite.

III. Evaluarea probelor

Instanţa poate lua în considerare numai probele legale. Conceptul „legal” include de asemenea modalitatea în care au fost obţinute probele. Probele obţinute în mod ilegal nu sunt luate în considerare.

FRANŢA
I. Sarcina probei 

În cele mai multe cazuri, există obligaţia de a furniza dovezi, prezumţii  din partea persoanelor care  trebuie să dovedească un fapt În general, probele pot fi furnizate de persoanele care au interesul de a răsturna aceste prezumţii. De exemplu, în cazul în care un copil este născut în timpul căsătoriei, soţul mamei este prezumată a fi tată. Doar o acţiune în stabilirea paternităţii poate duce la proba contrarie. 

În cazuri rare, prezumţiile sunt declarate Juris et de jure şi nici o dovadă care să demonstreze contrariul este admisibilă. Instanţa poate lua decizia sa bazată numai pe fapte dovedite sau necontestate. 

II. Strângerea de probe

Anchete pregătitoare poate fi dispuse de către judecător, la cererea uneia dintre părţi, dar judecătorul poate, de asemenea, să ia iniţiativa în obţinerea şi administrarea probelor. 

În cazul în care judecătorul dispune expertiza judiciară pentru a fi efectuată la cererea uneia dintre părţi, instanţa informează biroul expertului desemnat, apoi invită părţile să fie prezente la toate operaţiunile sale ulterioare. Dacă mărturia expertului este necesară, acest lucru nu va începe până când partea în cauză va plăti o sumă de bani (un depozit), al caărui cuatum urmează să fie stabilit de către 
Toate expertizele judiciare se desfăşoară în prezenţa părţilor. Judecătorul poate refuza o cerere de expertiză în cazul în care consideră că aceasta ar avea ca efect de compensare a lipsei de acţiune a părţii care poartă sarcina probei, sau că nu este necesar. 

Tipuri de mijloace de probă 

Probele pot fi furnizate prin orice mijloace (declaratii, înscrisuri, expertize judiciare, etc).

Nu există nici o diferenţă între opinia unui expert exprimată în cadrul unei audieri orale şi opinia sa, exprimată în scris în cadrul unui referat înaintat instanţei de judecată. Judecătorul este suveran în a decide dacă un martor ar trebui să fie audiat suplimentar. În anumite cazuri, judecătorul este obligat să ţină cont numai de probele cu înscrisuri, dacă acestea nu sunt contestate de către celelalte părţi. 

Un act autentificat, întocmit de către un funcţionar public (notar public, executor judecătoresc, etc), în cadrul atribuţiilor sale, este considerat autentică, cu excepţia cazului în care este atacat pentru un motiv înscriere de fals.

Un acord privat (un document întocmit fără intervenţia unui funcţionar public de către părţi, numai ei înşişi prin semnăturile lor ) este considerat autentică în lipsa unor dovezi contrare. 

Mărturia, precum şi alte mijloace de probă, sunt lăsate la latitudinea judecătorului. 

Dovada scrisă este necesară pentru încheierea unui act juridic (contract), a cărui valoare depăşeşte 800 de euro. 
Fiecare persoană este obligată să coopereze în cadrul procedurilor judiciare cu scopul de a descoperi adevărul. 

Un martor poate refuza să depună mărturie în cazul în care el este în măsură să facă acest lucru, sau, într-un caz de divorţ, în cazul în care el este un descendent al cuplului. El poate refuza, de asemenea, în cazul în mărturia lui are o influenţă asupra unui subiect de fapt cu scopul de a păstra secretul profesional. Mai mult, martorul poate refuza a depune mărturie în cazul în care poate dovedi un impediment (imposibilitatea de călătorie, boală, din motive profesionale, etc.) Judecătorul va evalua legitimitatea acestui impediment. 

O persoană care refuză să se prezinte în faţa unei instanţe judecătoreşti, la cererea judecătorului poate fi amendată cu o amendă cuprinsă între 15 şi 150 €. 
De asemenea, trebuie subliniat faptul că mărturia mincinoasă se pedepseşte ca infracţiune. 

Minorii, persoanele decăzute din anumite drepturi nu pot depune mărturie. Judecătorul poate, totuşi, să dispună audierea acestora în scopuri de informare, fără să le pună sub prestare de jurământ. În plus, descendenţii din cuplurile aflate în divorţ sau în cazuri separare nu pot depune mărturie. 

Rolul judecătorului şi al părţilor în timpul audieri unui martor
Judecătorul conduce audierea martorilor şi pune întrebări pentru aflarea adevărului. În timp ce prezidează, părţile nu pot întrerupe martorul, nici nu pot adresa întrebări în mod direct, decât prin intermediul preşedintelui completului de judecată.

Dacă consideră că este necesar, judecătorul va solicita o listă cu întrebări de la părţile care doresc să se adreseze martorilor. Nu există impediment pentru un judecător de a dispune o înregistrare audio, video sau audio-video în cadrul efectuării expertizelor judiciare, în cazul în care circumstanţele impun acest lucru. 

III. Evaluarea probelor

Judecătorul nu va admite nici o probă obţinută prin mijloace frauduloase (camera ascunsă, înregistrări telefonice ilegale, etc) sau într-un mod care nu respectă viaţa privată. Declaraţiile date pe răspundere proprie, în cazul în cel care le face este parte implicată direct în cauza dedusă judecăţii, nu vor avea statutul de probă.
ITALIA
I. Sarcina probei 

Normele care reglementează sarcina probei se regăsesc în principiile stabilite în art. 2697 din Codul civil, care prevede că "cei care intenţionează să aplice pentru un drept în faţa unei instanţe  trebuie să furnizeze dovezi cu privire la faptele care susţin cererea” şi" părţile pot contesta valabilitatea unor aceste fapte sau să susţină că dreptul de executare este epuizat”. În acest sens, părţile au, de aemenea, obligaţia să furnizeze dovezi cu privire la faptele pe care se sprijină asemenea obiecţii. 
Prin urmare, solicitantul trebuie să dovedească faptele care stau la baza cererii sale. Pârâtul, pe de altă parte, trebuie să furnizeze dovezi pentru a se opune atragerii răspunderii sale civile sau care să arate că drepturile reclamantului au fost epuizate, fapt ca să conducă la respingerea cererii reclamantului. 
În cazul în care solicitantul nu poate furniza dovezi cu privire la fapte legate de exercitarea drepturilor sale, cererea este respinsă, indiferent dacă pârâtul oferă o apărare şi dovezi în sprijinul acesteia.

Art. 2698 din Codul civil face nul şi neavenit orice acord care intenţionează să transfere sau să modifice sarcina probei cu privire la drepturile non-negociabile sau având ca efect de a face prea dificil pentru una dintre părţi să-şi exercite drepturile lor. 

Sarcina probei nu este necesară în următoarele cazuri: 

 -  În cazul în care legea stabileşte efectele juridice ale anumitor fapte dacă se face dovada, sau legea permite instanţei să treacă de la un fapt cunoscut la un fapt necunoscut. În primul caz vorbim despre prezumţiile de drept, care pot lua două forme: prezumţii care poate fi combătute, care poate fi respinsă de elemente de probă care să demonstreze contrariul (unic Juris) şi prezumţii irefutabile (Juris et de jure, în cazul în care nici o dovadă care să demonstreze contrariul nu pot fi produse în instanţa de judecată; acest caz din urmă implică ceea ce sunt cunoscute sub formă de prezumţii simple, care sunt lăsate la aprecierea instanţei Instanţa le poate admite numai dacă acestea le sunt bazate pe fapte grave, specifice. 
Mai mult decât atât, prezumţiile simple nu sunt admise în ceea ce priveşte faptele în cazul în care legea nu permite declaraţiile martorilor; 
-  În cazul faptelor notorii, care sunt cunoscute de majoritatea oamenilor şi, prin urmare, nu poate exista nici o îndoială cu privire la natura lor;
-  În cazul faptelor necontestate sau admise de către părţi, în acord sau admise - eventual, în mod tacit - de către partea care ar putea avea un interes în prezentarea lor. 

Hotărârea instanţei în favoarea unei cereri sau a unei apărări trebuie să se bazeze doar pe fapte dovedite în mod clar, direct sau pe cale de prezumţie. Hotărârea nu poate să se bazeze pe fapte nedovedite, chiar dacă acestea sunt posibile sau chiar foarte probabile. 

II. Strângerea de probe 

În sistemul juridic italian obţinerea de probe este guvernată de principiul stabilit în art.115 alin.1 din Codul de procedură civilă, prin care, în afară de cazurile specificate în lege, hotărârea instanţei trebuie să se bazeze pe dovezile prezentate de către părţi. Pentru a fi examinate faptele prezentate trebuie să fie relevante, respective demonstrarea existenţei lor sau trebuie să aibă relevanţă asupra hotărârii judecătoreşti.

Prin urmare, ca regulă, instanţa nu poate strânge probe din oficiu, care ar putea ajuta la stabilirea adevărului.
Cu toate acestea, există unele excepţii de la această regulă stabilite în următoarele secţiuni din Codul de procedură civilă: 

• Art.257 C.proc.civ permite martorilor, care urmează să fie numiţi, să fie propuşi de către un alt martor;
• Art.317 C.proc.civ. permite instanţei de a dispune obţinerea de probe prin audierea unor martor din oficiu în cazul în care părţile nu şi-au numit, şi care poate fi conştient de faptele săvârşite (acest caz nu se aplică în faţa curţilor de apel);

• Art.118 C.proc.civ. permite instanţei să dispună percheziţii de persoane şi imobiliare; 

• Art.117 C.proc.civ.permite audierea informală a părţilor;

 
•Art.61 şi 191 C.proc.civ permit instanţei să ceară consultanţă tehnică. 

O cerere formulată de către una dintre părţi pentru strângerea de probe permite părţii adverse de a aplica pentru a dovedi contrariul. În acest caz, instanţa va solicita probe din partea tuturor părţilor implicate, atâta timp cât se consideră că faptele prezentate vor fi relevante în scopul de a ajunge la o hotărâre justă. 

După ce instanţa administrează probele, va trece la audierea părţilor şi a martorilor urmând a delibera pe baza celor deduse în faţa judecăţii.

Instanţa poate respinge cererile pentru obţinerea de probe în cazul în care probele sunt inadmisibile în temeiul legii (de exemplu, o încercare de a dovedi că un imobil a fost vândut pe baza declaraţiilor martorilor), sau în cazul în care faptele la care se referă cererea sunt irelevante pentru luarea hotărârii (de exemplu, mărturia cu privire la un fapt care nu are legătură cu obiectul litigiului) 

Tipuri de mijloace de probă 
Legea italiană distinge între probele cu înscrisuri şi cele fără documente justificative. 

Înscrisurile doveditoare se referă la documente publice şi private. Formele tipice de înscrisuri private sunt telegramele, fişiere de pe piaţa internă şi înregistrări, conturile companiilor înregistrate, copii ale documentelor oficiale şi a documentelor de confirmare. 

Alte mijloasce de probă sunt: mărturia, declaraţiile sub jurământ, declaraţiile martorilor, expertizele tehnice. 
Metodele de obţinere a probelor 
Declaraţia martorilor este admisă de către instanţa care poate dispune, în caz de neprezentare a martorului, măsuri coercitive şi amendă. Această obligaţie se aplică, de asemenea, experţilor tehnici desemnaţi de către instanţa de judecată.

Experţii tehnici trebuie să întocmească rapoarte scrise în cazul în care, se solicită acest lucru de către instanţă, care poate se poate limita, de asemenea, în a cere experţilor doar o audiere. 

Sistemul juridic italian acordă o însemnătate mai mare actelor autentice, care pot fi contestate numai pe motiv că acestea sunt falsuri, şi pentru prezumţiile irefutabile Juris et de jure. 

Legea cere ca anumite fapte să fie dovedite doar prin intermediul unor forme specifice de probă, în unele cazuri, acte autentice şi în altele înscrisuri sub semnătură privată. 

Martorii sunt obligaţi să depună mărturie, cu excepţia cazului în care legea nu prevede altfel. Nu există prevederi pentru incapacitatea de a depune mărturie, interzicerea mărturiei şi opţiunea de a se abţine de a depune mărturie. 

  
Rolul judecătorului şi al părţilor în audierea unui martor
Instanţa audiază martorii, punând întrebări directe cu privire la faptele comise şi pune întrebări solicitate de către avocatul apărării în timpul examinării. 
În prezent, legea nu permite mărturia care urmează să fie efectuată utilizând tehnologii precum televiziunea sau videoconferinţa.
III. Evaluarea probelor 

Instanţa nu ţine cont de elementele de probă care nu a fost prezentate în mod oficial şi admise. Propria declaraţie nu va conta ca probă în favoarea părţii implicate. Cu toate acestea, se poate admite ca probă împotriva părţii, dacă declaraţia este o mărturisire făcută în timpul unei interviu formal.
LETONIA

I. Sarcina probei

Fiecare parte este responsabilă de dovedirea faptelor pe care se bazează pretenţiile sau apărarea acesteia. Reclamantul trebuie să dovedească pretenţia/pretenţiile acestuia, iar pârâtul trebuie să-şi susţină apărarea.

Probele sunt prezentate de către părţile în cauza respectivă şi alţi participanţi la aceasta. În cazul în care nu este posibil ca părţile sau ceilalţi participanţi să prezinte probe, la cererea motivată a acestora, instanţa poate solicita probe.

În cazul în care instanţa recunoaşte că un anumit fapt este universal recunoscut, nu se solicită probe.

În plus, faptele stabilite în urma pronunţării unei hotărâri valabile într-o cauză civilă nu trebuie dovedite din nou în momentul audierii altor cauze civile în care participă aceleaşi părţi. 

O hotărâre pronunţată într-un caz penal este obligatorie numai pentru instanţa care audiază cauza privind răspunderea civilă a persoanei faţă de care se aplică hotărârea penală în ceea ce priveşte apariţia faptului incriminatoriu sau a omisiunii de a acţiona şi în cazul în care actul a fost săvârşit sau permis de aceeaşi persoană.

Faptele care se consideră a fi stabilite în temeiul legii nu trebuie să fie dovedite. O asemenea prezumţie poate fi contestată în conformitate cu procedurile generale.

O parte nu trebuie să dovedească fapte care nu au fost contestate de către partea opusă în temeiul Codului de procedură civilă.

Evaluarea efectuată de instanţă a mijloacelor de probă se bazează pe o examinare integrală, completă şi obiectivă a probelor, efectuată în timpul şedinţelor de judecată, în conformitate cu cunoştinţele juridice întemeiate pe logică, concluzii ştiinţifice şi observaţii dobândite prin experienţă. Instanţa trebuie să precizeze în hotărârea sa motivul pentru care un anumit mijloc de probă a avut prioritate faţă de un alt mijloc de probă, precum şi motivul pentru care a considerat că anumite fapte au fost dovedite, în timp ce altele nu.

II. Strângerea de probe

Codul de procedură civilă prevede că părţile sunt responsabile de prezentarea probelor, însă prevede anumite cazuri în care instanţa poate solicita probe din proprie iniţiativă (de exemplu atunci când judecarea cauzei implică interesele unui copil). În cazul în care instanţa consideră că nu a fost prezentat niciun mijloc de probă cu privire la anumite fapte pe care una dintre părţi îşi întemeiază pretenţiile sau apărarea, părţilor li se comunică acest lucru şi, dacă este cazul, se stabileşte un termen pentru prezentarea probelor respective.

 Modul de prezentare a probelor în cauză

Probele scrise şi materiale sunt prezentate instanţei de către părţile în cauză. În cazul în care o parte face referire la o probă orală, instanţa invită martorii desemnaţi de către părţi să se prezinte la o şedinţă de judecată pentru a fi audiaţi.

Instanţa admite numai probele prevăzute în temeiul legii şi care prezintă relevanţă pentru cauza respectivă. Aceasta poate refuza probe care au fost prezentate mai târziu de şapte zile înaintea şedinţei, cu excepţia cazului în care judecătorul a fixat un termen diferit în cadrul căruia trebuie prezentate probele. În timpul judecării unei cauze, probele pot fi prezentate la cererea motivată a unei părţi în cauză sau a unui participant la cauza respectivă, cu condiţia ca acest lucru să nu împiedice desfăşurarea procesului, iar instanţa să fi acceptat motivele întârzierii prezentării probelor la timp, sau atunci când probele se referă la fapte care au apărut în timpul procesului.

Declaraţiile martorilor, întemeiate pe informaţii provenite dintr-o sursă necunoscută sau pe informaţii furnizate de alte persoane, care nu au fost interogate, nu pot fi utilizate ca probe.

Tipuri de mijloace de probă
1. declaraţiile părţilor şi ale terţilor care cuprind informaţii cu privire la fapte pe care se întemeiază cererea sau apărarea acestora sunt considerate probe, dacă sunt confirmate prin alte mijloace de probă examinate şi evaluate în instanţă;

2. mărturiile martorilor şi ale experţilor;

3. mijloacele de probă scrise - acte sau alte texte care cuprind informaţii referitoare la fapte ce prezintă relevanţă pentru cauza respectivă, cum ar fi scrisori, cifre şi alte simboluri scrise sau utilizând alte mijloace tehnice, precum şi orice mijloace media de înregistrare corespunzătoare (casete audio sau video, dischete etc.);

4. probe materiale.

Nu există o diferenţă substanţială, întrucât mărturiile furnizate de experţi sunt considerate probe, la fel ca şi declaraţiile scrise ale experţilor.

Niciun mijloc de probă nu are o semnificaţie prestabilită pentru instanţă, însă aceasta trebuie să explice în hotărâre motivul pentru care un anumit mijloc de probă a avut prioritate faţă de un alt mijloc de probă, precum şi motivul pentru care a considerat că anumite fapte au fost dovedite, în timp ce altele nu.

Faptele care conform legii pot fi dovedite numai utilizând anumite mijloace de probă nu pot fi dovedite cu niciun alt mijloc de probă.

Un martor care a fost citat în instanţă nu poate refuza să prezinte probe, cu excepţia cazurilor prevăzute de lege.

Cazuri în care un martor poate refuza să depună mărturie:
1. rudele în linie directă ale unei părţi în cauză, rudele colaterale de gradul întâi şi doi, soţul/soţia şi afinii de gradul întâi, precum şi membrii de familie ai părţilor;

2. tutorii şi curatorii părţilor şi orice alte persoane aflate sub tutela sau curatela părţilor;

3. persoanele implicate într-un litigiu juridic diferit cu una dintre părţi.

Martorul care are cel puţin vârsta de 14 ani şi refuză să depună mărturie din motive care sunt considerate nejustificate de către instanţă sau care depune în mod intenţionat mărturie falsă intră sub incidenţa dispoziţiilor Codului penal.

În cazul în care martorul refuză să se prezinte în instanţă după ce a primit o citaţie din partea instanţei sau a judecătorului şi nu poate justifica lipsa prezentării, instanţa poate dispune plata unei amenzi sau o înfăţişare silită în instanţă.

Persoane cărora nu li se permite să depună mărturie

1. preoţii cu privire la faptele de care au luat cunoştinţă în timpul unei confesiuni şi persoanele cărora, în legătură cu profesia sau funcţia acestora, li se interzice să divulge informaţii care le-au fost încredinţate, în ceea ce priveşte aceste informaţii;

2. minorii cu privire la faptele care includ probe împotriva părinţilor, bunicilor, fraţilor sau surorilor acestora;

3. persoanele care, ca urmare a incapacităţii fizice sau psihice nu pot percepe faptele care prezintă importanţă pentru cauză într-un mod corespunzător;

4. copiii cu vârsta de până la şapte ani.

Rolul judecătorului în audierea martorilor
Persoanele citate ca martori trebuie să se prezinte în instanţă şi trebuie să depună mărturii adevărate cu privire la faptele de care au cunoştinţă. Martorii trebuie să răspundă la întrebările adresate de către instanţă şi de participanţii în cauză. Instanţa poate audia un martor in situ în cazul în care martorul nu se poate prezenta în instanţă conform citaţiei, din motive de sănătate, vârstă înaintată sau invaliditate, ori din alte motive justificate. Procedura specifică de audiere a martorilor cu ajutorul videoconferinţei nu este prevăzută în legislaţie.

III. Evaluarea probelor

Faptul că probele nu au fost obţinute legal trebuie dovedit de către partea care contestă proba în cauză. Această parte trebuie să introducă o acţiune distinctă pentru a contesta proba. Una din părţile în cauză poate, de asemenea, să depună o cerere motivată prin care să susţină că probele scrise au fost falsificate. Persoana care depune această cerere poate solicita instanţei excluderea probei în cauză şi poate înştiinţa procurorul cu privire la fals. Instanţa poate angaja un specialist sau solicita dovezi suplimentare pentru a verifica cererea referitoare la probele scrise falsificate. Cu toate acestea, în cazul în care instanţa ajunge la concluzia că participantul a introdus acţiunea în mod nejustificat, poate dispune plata unei amenzi.

Declaraţiile părţilor şi ale terţilor care cuprind informaţii cu privire la fapte pe care se întemeiază cererea sau apărarea acestora sunt considerate probe, dacă sunt confirmate prin alte mijloace de probă examinate şi evaluate în instanţă. În cazul în care o parte recunoaşte fapte pe care partea adversă îşi întemeiază cererea sau apărarea, instanţa poate recunoaşte aceste fapte ca fiind dovedite, dacă aceasta nu are nicio îndoială cu privire la faptul că această recunoaştere nu a rezultat ca urmare a fraudei, violenţei, ameninţării sau că nu este utilizată pentru a ascunde adevărul.
OLANDA
I. Sarcina probei

Codul de procedură civilă olandez pleacă de la principiul că „orice persoană care afirmă un fapt trebuie să facă dovada acestuia”. Cu alte cuvinte, oricărei părţi i se va solicita să dovedească faptele pe care le-a afirmat sau i se va solicita să confirme dacă se bazează pe faptele respective în scopuri juridice. Cu toate acestea, în anumite situaţii, sarcina probei poate reveni în mod diferit, în temeiul normelor legale specifice sau în conformitate cu principiile caracterului rezonabil şi al echităţii.

Normele de drept material privind mijloacele de probă din Codul de procedură civilă (art.149-207 C.proc. civ) se aplică în procedurile de citare, precum şi în procedurile de executare, cu excepţia cazului în care natura cauzei nu permite acest lucru. Acestea nu sunt obligatorii în procedurile preliminare şi nu se pot aplica automat în cauzele de arbitraj, deşi părţile la o procedură de arbitraj pot conveni ca aceste norme să se aplice, dacă ele doresc acest lucru.

Faptele care sunt presupuse de una dintre părţi care nu sunt dezminţite de către partea adversă trebuie tratate de către instanţă ca fiind dovedite. Există însă o excepţie, şi anume situaţiile în care acceptarea acestui lucru ar atrage după sine consecinţe juridice care nu sunt disponibile în mod liber părţilor. În acest caz, instanţa poate solicita mijloace de probă.

Nu se cere dovedirea faptelor sau a circumstanţelor care sunt universal cunoscute sau a normelor de aplicare generală. Acestea pot fi utilizate de către instanţă, indiferent dacă sunt sau nu presupuse de către părţi. „Faptele sau circumstanţele care sunt universal cunoscute” se referă la faptele sau la circumstanţele pe care orice persoană obişnuită le cunoaşte sau le poate cunoaşte. „Normele de aplicare generală” înseamnă relaţiile cauzale care sunt cunoscute de toată lumea. Nu este, aşadar, nevoie să se dovedească fapte despre care instanţa ia cunoştinţă în timpul procedurilor - fapte procesuale, întrucât acestea sunt cunoscute.

Anumite fapte sau circumstanţe sunt considerate ca fiind atât de probabile, încât partea care le invocă nu trebuie să facă dovada acestora. Partea adversă trebuie să furnizeze dovezi pentru a le combate. Instanţa poate face apel la normele de aplicare generală pentru a determina o prezumţie din anumite fapte care sunt invocate în faţa acesteia. În acest caz, partea adversă are din nou posibilitatea de a combate prezumţia.

Instanţa are libertatea de a evalua mijloacele de probă prezentate în faţa acesteia, cu excepţia cazului în care legea prevede altfel. Această excepţie priveşte normele referitoare la valoarea probatorie concludentă a mijloacelor de probă. În cazurile existenţei unei valori concludente, instanţa are obligaţia de a accepta anumite categorii de probe ca fiind adevărate sau cel puţin de a le recunoaşte valoarea. Şi în acest caz, însă, există posibilitatea combaterii mijloacelor de probă.
Instanţele îşi pot baza hotărârile doar pe fapte care respectă în mod corespunzător normele privind mijloacele de probă.

II. Strângerea de probe

În anumite cazuri (verificarea conturilor, proba cu martori), instanţa impune uneia dintre părţi obligaţia de a prezenta probe, dacă una dintre părţi solicită acest lucru sau din proprie iniţiativă, adică la iniţiativa instanţei. În ambele cazuri, una dintre părţi este responsabilă cu prezentarea mijloacelor de probă.

În mod similar, la cererea uneia dintre părţi sau la iniţiativa instanţei, instanţa poate solicita un raport de expertiză sau o vizită la sediu ori inspecţia acestuia. Instanţa este cea care numeşte expertul, iar acesta raportează în faţa instanţei, tot instanţa fiind cea care efectuează vizita la sediul respectiv. Părţile au obligaţia de a oferi asistenţă la întocmirea rapoartelor de expertiză.

Părţile au dreptul să îşi facă cunoscute opiniile şi să prezinte cereri, atât în cazul unui raport de expertiză, cât şi al unei vizite la sediu.

De îndată ce s-a solicitat prezentarea de probe, instanţa permite uneia dintre părţi să facă acest lucru. Aceasta este partea care suportă sarcina probei. Sarcina probei atrage după sine obligaţia de a dovedi toate faptele presupuse. Partea adversă poate prezenta întotdeauna probe în contradictoriu, cu excepţia cazului în care acest lucru este exclus în mod expres prin lege.
În cazul în care o parte nu precizează clar faptele pe care doreşte să le dovedească sau dacă cererea acesteia nu este relevantă pentru cauza respectivă, instanţa poate refuza admiterea mijloacelor de probă.

Tipuri de mijloace de probă 
În Olanda se aplică regula libertăţii mijloacelor de probă, ceea ce înseamnă că probele pot fi prezentate sub orice formă adecvată, cu excepţia cazului în care legea prevede altfel. Legea prevede următoarele tipuri de mijloace de probă:

· acte (autentice sau sub semnătură privată);

· verificarea conturilor, registrelor şi documentelor;

· proba cu martori;

· rapoartele oficiale sau orale ale experţilor; 

· cercetările la faţa locului.

Metode de obţinere a probelor 

Proba cu martori trebuie să fie permisă de lege şi este admisă la cererea uneia dintre părţi sau este impusă asupra uneia dintre părţi la iniţiativa instanţei. Părţile pot, de asemenea, solicita proba cu martori. În cazul în care proba cu martori urmează să fie prezentată, părţile sunt cele care propun martorii.

Proba cu martori este prezentată sub forma mărturiei. Aceasta este obţinută atunci când instanţa se află în şedinţă, sub forma mărturiei orale. O declaraţie a martorului este admisibilă ca mijloc de probă, dacă se referă la fapte pe care martorul le cunoaşte în mod personal. Partea care solicită acordul de a prezenta proba cu martori poate face acest lucru dacă faptele care urmează să fie dovedite fac parte din litigiu şi pot contribui la soluţionarea acestuia.

La cererea uneia dintre părţi sau la iniţiativa instanţei, experţii pot prezenta rapoarte scrise sau orale (art.194 C.proc.civ). În cazul unui raport scris, instanţa fixează un termen de prezentare. În ceea ce priveşte raportul oral, expertul prezintă proba la data stabilită pentru proces.

În cazul unei cercetări efectuate de un expert, instanţa desemnează expertul după consultarea părţilor. Expertul trebuie să elaboreze raportul, în primul rând, pe baza cunoştinţelor şi a experienţei personale. Instanţa are libertatea de a stabili onorariile pentru raportul expertului pe care l-a mandatat.

 
Chiar dacă nu li s-a solicitat să prezinte probe, părţile pot întotdeauna să prezinte documente instanţei. Dovezile scrise pot fi prezentate foarte uşor prin anexarea acestora la unul din actele oficiale de procedură. Acest lucru nu întrerupe procedura obişnuită. În cazul unui raport de expertiză, oral sau scris, trebuie să existe mai întâi o hotărâre a instanţei prin care se solicită prezentarea acestui mijloc de probă şi în care se prevede data prezentării.
Se face o distincţie între mijloacele de probă concludente şi cele neconcludente. În cazul mijloacelor de probă concludente, instanţa trebuie să accepte conţinutul dovezii ca fiind adevărat sau să recunoască forţa tipului respectiv de mijloc de probă, astfel cum se prevede prin lege. 
Mijloacele de probă contradictorii pot fi, de asemenea, prezentate în cazul dovezilor concludente, cu excepţia cazului în care prin lege se prevede altfel. Înscrisurile autentice şi hotărârile pronunţate de către instanţele penale constituie exemple de mijloace de probă concludente.
Instanţa are libertatea de a stabili valoarea probatorie a mijloacelor de probă neconcludente.

În anumite circumstanţe, un document constituie un mijloc perfect de probă. Un exemplu, în acest sens, îl constituie recunoaşterea personală. În anumite circumstanţe, documentul este, de asemenea, esenţial pentru instituirea unui anumit drept personal. Drept exemplu poate fi menţionat acordul pre-nupţial sau testamentul, în privinţa cărora este necesară întocmirea unui înscris autentic.

Principiul fundamental este că orice persoană chemată prin lege să prezinte mijloace de probă are obligaţia să facă acest lucru. Obligaţia presupune înfăţişarea acesteia la proces şi prezentarea declaraţiilor solicitate în faţa instanţei.

În anumite circumstanţe este posibil ca martorii să fie scutiţi de obligaţia de a depune mărturie.

Exceptarea martorilor de la obligaţia de a depune mărturie priveşte, în primul rând, pe rudele apropiate ale părţilor. Acestea cuprind soţul anterior/soţia anterioară sau partenerul anterior/partenera anterioară a(l) părţii, rudele de sânge sau rudele prin alianţă ale părţii sau ale soţului/soţiei acesteia ori partenerul oficial până la gradul al doilea inclusiv - părinţi, copii, bunici, nepoţi, fraţi şi surori.

Există, de asemenea, o excepţie legată de funcţia exercitată. Acest lucru este valabil pentru persoanele care trebuie să păstreze secretul în temeiul unei relaţii privilegiate, datorită profesiei, ocupaţiei sau a altui statut, cum ar fi preoţii, medicii, avocaţii şi notarii.

Martorii pot invoca, de asemenea, această excepţie atunci când răspund la anumite întrebări dacă răspunsul ar expune martorul sau o rudă de sânge sau prin alianţă în linie ascendentă sau descendentă ori un colateral de gradul al doilea sau al treilea, precum şi soţul/soţia anterior/anterioară al/a acestuia/acesteia sau partenerul/partenera oficial/oficială, riscului de a fi urmărit penal (art.165 alin.(3) C.proc.civ).

În cazul în care un martor a fost citat pentru a se prezenta, prin scrisoare recomandată şi nu se prezintă la proces, instanţa poate stabili, la cererea părţii vizate, o dată la care martorul poate fi somat prin ordin. Dacă martorul nu se prezintă în continuare, instanţa poate dispune aducerea acestuia/acesteia în instanţă cu ajutorul organelor de poliţie. 
În cazul în care un martor se prezintă dar refuză să facă o declaraţie, partea în cauză poate solicita instanţei să-l/să o reţină preventiv în custodie pentru ofensarea instanţei. Partea care solicită acest lucru va trebui să plătească apoi costurile legate de reţinerea în custodie. Instanţa întocmeşte un ordin de reţinere în custodie numai dacă consideră că acest lucru este întemeiat pentru a garanta aflarea adevărului.

Rolul judecătorului şi al părţilor în audierea unui martor

Martorii sunt audiaţi şi li se adresează întrebări de către instanţă. Instanţa audiază fiecare martor în absenţa altor martori care au fost citaţi la aceeaşi şedinţă şi care nu au depus încă mărturie, cu excepţia cauzei în care una dintre părţi este martor. Părţile şi avocaţii acestora pot pune, de asemenea, întrebări martorilor. Instanţa, din proprie iniţiativă sau la cererea uneia dintre părţi, poate confrunta martorii între ei şi cu părţile. După ce a depus mărturie, martorul poate pune întrebări părţilor, iar părţile îşi pot pune întrebări reciproc.

Normele olandeze privind mijloacele de probă nu prevăd dispoziţii privind videoconferinţa. În general, este posibil să se efectueze, la cerere, o videoconferinţă în temeiul art.10 alin.(3) din Regulamentul CE privind mijloacele de probă
. Legislaţia olandeză nu exclude această procedură, dar, în principiu, aceasta se foloseşte destul de rar datorită dificultăţilor practice.

III. Evaluarea probelor

Probele ilegale pot fi subclasate ca mijloace de probă obţinute în mod ilegal şi ca dovezi utilizate ilegal. Faptul că mijloacele de probă sunt obţinute în mod ilegal nu înseamnă că utilizarea acestora este ilegală. Rămâne întotdeauna la latitudinea instanţei să aprecieze dacă, având în vedere circumstanţele cauzei, probele ar trebui sau nu considerate ilegale.

Părţile pot fi audiate ca părţi în cauză. În acest caz, declaraţiile pe care acestea le fac nu sunt tratate ca mijloace de probă care pot influenţa rezultatul cauzei în ceea ce priveşte partea audiată ca martor, cu excepţia cazului în care mărturia contribuie la clarificarea altor mijloace de probă necorespunzătoare (art.164 C.proc.civ). 
SLOVENIA
I. Sarcina probei

Regula generală este că părţile trebuie să prezinte toate faptele pe care se întemeiază pretenţiile şi obiecţiunile lor şi trebuie să prezinte probe care să facă dovada faptelor respective - art. 7 şi 212 din Legea de procedură civilă (Zakon o pravdnem postopku – ZPP).

Reclamanţii trebuie să facă dovada faptelor pe care se întemeiază pretenţiile lor, iar pârâţii trebuie să dovedească faptele pe care se bazează obiecţiunile lor Dreptul material oferă informaţii cu privire la partea care trebuie să afirme şi să dovedească un anumit fapt. Consecinţele rezultate în urma nedovedirii unui fapt sunt suportate de către partea care, în conformitate cu normele dreptului material, trebuie să afirme şi să facă dovada faptului respectiv (art.7 şi 215 C.proc.civ -ZPP).

Cerinţa de a prezenta probe se referă la faptele pe baza cărora se întemeiază pretenţiile şi obiecţiunile, reguli ştiinţifice şi profesionale şi reguli bazate pe experienţă, însă nu norme juridice. Principiul care se aplică normelor juridice prevede că instanţa trebuie să cunoască aceste fapte ex officio (iura novit curia).

Nu este necesară dovedirea faptelor care sunt recunoscute şi general cunoscute (art. 214 alin. (2) şi (4) C.proc.civ –ZPP). 

Instanţa consideră un fapt recunoscut drept temei pentru hotărârea sa, fără a fi necesar ca aceasta să îi verifice veridicitatea (art. 214 alin. (1) C.proc.civ-ZPP cu excepţia cazului în care aceasta consideră că partea a recunoscut faptul respectiv cu intenţia de a afirma o pretenţie pe care aceasta nu o poate susţine. 

În teorie şi în practică, se ridică totuşi unele întrebări referitoare la sarcina probei cu privire la faptele necontestate – fapte descoperite în timpul procedurii de strângere a probelor, dar care nu au fost prezentate de niciuna dintre părţi, precum şi prezumţiile legale.

În vederea pronunţării unei hotărâri cu privire la plângerea reclamantului, instanţa trebuie să dispună de un număr ridicat de probe materiale şi să fie, în orice alt mod, convinsă de faptele care sunt relevante din punct de vedere legal. 

Uneori, chiar dovedirea probabilităţii ar fi suficientă în vederea pronunţării unei hotărâri, în special în anumite decizii intermediare procedurale care nu conduc la finalizarea procesului şi prin care instanţa soluţionează chestiuni procedurale intermediare. Pentru ca judecătorul să poată aplica o anumită regulă specifică de procedură, faptele relevante din punct de vedere legal trebuie dovedite ca fiind probabile. Cu toate acestea, nu este necesar ca judecătorul să fie convins de existenţa acestora. Codul de procedură civilă nu defineşte faptele care pot fi dovedite ca fiind probabile pentru ca o anumită normă să fie luată în considerare.

II. Strângerea de probe

În conformitate cu principiul contradictorialităţii, în general, părţile sunt cele care solicită strângerea de probe. Instanţa poate, de asemenea, să dispună din proprie iniţiativă obţinerea de probe (art.7 alin.(2) C.proc.civ –ZPP), în cazul în care aceasta consideră că părţile au intenţia de a face uz inadmisibil de revendicările acestora.

Instanţa decide cu privire la probele care trebuie obţinute în vederea stabilirii faptelor decisive (art.213 alin. (2) şi art.287 C.proc.civ-ZPP).  Instanţa pronunţă o hotărâre cu privire la probe prin intermediul căreia acceptă sau respinge cererile părţilor, ea putând, de asemenea, să dispună din proprie iniţiativă strângerea anumitor probe. 

În cazul în care cererea părţii cu privire la probe este aprobată de către instanţă, aceasta este ulterior pusă în aplicare şi se strâng practic probele. Instanţa nu este obligată de hotărârea sa cu privire la probe. Instanţa poate modifica hotărârea în timpul procedurilor şi poate dispune strângerea de probe cu privire la care respinsese o cerere anterioară, putând, de asemenea, să dispună strângerea de probe noi (art.287 alin.(4) C.proc.civ).
În general, probele sunt prezentate în timpul procesului în faţa judecătorului care urmează să pronunţe hotărârea definitivă (art. 217 alin.(1) C.proc.civ).

În cazul în care există motive întemeiate, probele pot fi prezentate în faţa unui judecător desemnat la cerere (art.217alin.(1) C.proc.civ). În cazuri excepţionale, este posibil, de asemenea, ca prezentarea probelor să se efectueze după ce procesul a fost încheiat (art.291 C.proc.civ ).

Codul de procedură civilă (ZPP) prevede, în mod clar, faptul că strângerea de probe poate fi respinsă numai în cazul în care mijlocul de probă este irelevant în vederea pronunţării hotărârii, adică acesta nu are drept scop stabilirea faptelor relevante din punct de vedere legal. Cu toate acestea, nu conţine nicio dispoziţie specifică privind motivul respingerii unor probe ca fiind inadmisibile sau a respingerii unor probe a căror obţinere nu este posibilă din punct de vedere economic sau a căror obţinere nu este fezabilă.

În ceea ce priveşte probele inadmisibile şi probele a căror obţinere nu este fezabilă, este important să se respecte alineatul (3) al art.3 C.proc.civ, care prevede că instanţa nu va aproba cererile părţilor care sunt contrare dispoziţiilor legislative obligatorii sau care contravin normelor morale şi dispoziţiilor privind respingerea probelor.

Tipuri de mijloace de probă 
În temeiul prevederilor Codului de procedură civilă, acestea sunt: anchetele, înscrisurile, audierea martorilor, audierea experţilor şi audierea părţilor.
Metode de obţinere a probelor 

Martorii. Orice persoană citată în calitate de martor trebuie să se prezinte şi, cu excepţia cazului în care prin lege se prevede altfel, trebuie să depună mărturie (art. 229 alin.(1) C.proc.civ). Martorii sunt audiaţi la cererea uneia dintre părţi, care trebuie să menţioneze martorul care urmează să depună mărturie şi trebuie să precizeze detaliile personale ale acestuia (art.236 C.proc.civ -ZPP). Martorii sunt invitaţi să se prezinte la o dată stabilită prin intermediul unei citaţii speciale, prin care aceştia trebuie avertizaţi cu privire la obligaţia lor de a depune mărturie, cu privire la consecinţele care rezultă în urma unei neprezentări nejustificate, precum şi cu privire la dreptul acestora la rambursarea cheltuielilor (art.237 C.proc.civ)
Martorii sunt audiaţi în timpul procesului. Martorii care, din cauza vârstei, a bolii sau a unei dizabilităţi fizice grave, nu pot da curs citaţiei pot fi audiaţi la domiciliu (art.237 alin.(2) C.proc.civ). Fiecare martor este audiat în mod separat, şi nu în prezenţa celorlalţi martori care urmează să depună ulterior mărturie (art.238 alin.(1) C.proc.civ. 
Instanţa informează martorii de obligaţia de a spune adevărul şi de a nu omite niciun lucru esenţial pentru cauză. Aceasta îi avertizează, de asemenea, cu privire la consecinţele în cazul depunerii unei mărturii false. Martorul declară mai întâi ceea ce cunoaşte cu privire la cauză. Judecătorul care prezidează completul de judecată sau membrii completului şi părţile, precum şi reprezentanţii şi persoanele împuternicite ale acestora, pun întrebări pentru a verifica declaraţiile martorului sau pentru a le completa ori a le clarifica. În cazul în care martorii depun declaraţii care sunt inconsecvente, aceştia pot fi confruntaţi (art.239 alin.(3) C.proc.civ. De asemenea, Codul de procedură civilă recunoaşte declaraţiile sub jurământ ale martorilor.

Codul de procedură civilă nu face o distincţie între procedura privind audierea martorilor obişnuiţi şi audierea martorilor „experţi” şi nu prevede dispoziţii procedurale distincte în această privinţă. Nu există nicio diferenţă între procedura privind audierea martorilor şi procedura privind audierea experţilor.

Înscrisuri. Cu toate că procedura civilă nu prevede o ierarhie a diferitelor mijloace de probă, înscrisurile sunt cele mai credibile. Acestea pot fi împărţite în: înscrisuri publice şi înscrisuri sub semnătură privată. Înscrisurile publice sunt înscrisurile elaborate, într-o formă stabilită, de către o instituţie statală care exercită funcţii în sfera de responsabilitate a acesteia sau documentele emise într-o astfel de formă de către o autoritate locală, o asociaţie sau o altă organizaţie ori de către o persoană fizică în exerciţiul funcţiei publice care i-a fost încredinţată prin lege (art. 224 alin.1 C.proc.civ). 
Înscrisurile sub semnătură privată înseamnă toate documentele care nu sunt publice. Într-un înscris sub semnătură privată, semnătura poate fi certificată de către o instituţie autorizată de stat sau de către o persoană fizică ori juridică care exercită o funcţie publică (de exemplu un notar). Astfel de clauze privind certificarea în ceea ce priveşte înscrisurile sub semnătură privată prezintă o importanţă oficială, iar partea respectivă a documentului poate fi considerată, de asemenea, drept un document public. Forţa probantă a înscrisurilor publice este definită în mod separat în procedura civilă. Un înscris public face dovada veridicităţii faptelor confirmate sau menţionate în cuprinsul acestuia (art.224 alin.(1) C.proc.civ). Codul de procedură civilă conţine prezumţia potrivit căreia conţinutul unui înscris public este adevărat. Cu toate acestea, se admite să se facă dovada faptelor care sunt înregistrate în mod necorespunzător într-un înscris public sau să se facă dovada faptului că înscrisul public a fost întocmit în mod incorect (art. 224 alin.(3) C.proc.civ –ZPP). În plus, aceasta este singura regulă privind probele în procedura civilă din Slovenia. 

Înscrisurile publice străine legalizate în conformitate cu reglementările relevante au aceeaşi forţă probantă ca şi înscrisurile slovene, cu condiţia ca acordurile de reciprocitate să fie aplicabile şi cu excepţia cazului în care printr-un tratat internaţional se prevede altfel (art. 225 C.proc.civ ). 

Codul de procedură civilă prevede, de asemenea, norme privind obligaţia de a prezenta înscrisuri, lucru care depinde de faptul dacă înscrisul se află în posesia părţii care face referire la acesta, în posesia părţii adverse, la o instituţie sau o organizaţie de stat care exercită o funcţie publică sau în posesia unui terţ (persoană fizică sau juridică).

Martorii-experţi. Instanţa solicită probe de la un expert atunci când sunt necesare cunoştinţe tehnice în vederea stabilirii sau a clarificării unui anumit fapt, iar instanţa nu are la dispoziţie astfel de cunoştinţe (art.243 C.proc.civ). 
Instanţa numeşte expertul printr-o hotărâre specială (art.244 alin.(1) C.proc.civ). Înaintea numirii, instanţa ascultă punctele de vedere ale părţilor în această privinţă (art. 244 alin.(2) C.proc.civ.

 Un expert poate fi, de asemenea, numit de către judecătorul care prezidează şedinţa de judecată sau de către un judecător desemnat, dacă aceştia au dreptul de a dispune strângerea unor asemenea probe (art.244 alin.(3) C.proc.civ.. Experţii sunt aleşi, în general, de pe o listă specială utilizată de către instanţă. Această sarcină poate fi încredinţată, de asemenea, unei instituţii specializate. Numai persoanele fizice pot fi experţi. Experţilor le revine obligaţia de a-şi accepta îndatoririle şi de a-şi prezenta constatările şi avizul/raportul (art. 246 alin.(1) C.proc.civ.

Instanţa poate impune plata unei amenzi de către martorul-expert care nu  s-a prezentat la o şedinţă în pofida faptului că fost citat în mod corespunzător; aceasta poate impune, de asemenea, plata unei amenzi de către expert care refuză să îşi ducă la îndeplinire atribuţiile în lipsa prezentării unor motive întemeiate (art.248 alin.(1) C.proc.civ). 
Experţii pot fi scutiţi de obligaţia de a-şi îndeplini sarcina la cerere şi numai pentru motive pe care aceştia le pot invoca pentru a refuza să depună mărturie sau a răspunde la o întrebare personală, de exemplu pentru motivele prevăzute la     art.231 - 233 C.proc.civ.

 Instanţa poate, de asemenea, să îi scutească pe experţi de la obligaţia de a-şi îndeplini sarcina pentru alte motive întemeiate (de exemplu sarcina de lucru excesivă). O scutire din acelaşi motiv poate fi, de asemenea, solicitată de către un salariat autorizat al instituţiei sau organizaţiei în cadrul căreia expert lucrează (art. 246 alin.(2) şi (3) C.proc.civ). Un expert poate fi, de asemenea, exclus de la depunerea mărturiei în aceleaşi condiţii ca şi un judecător. Singura excepţie se referă la faptul că o persoană care a fost deja audiată ca martor poate apărea în calitate de martor-expert (art. 247 alin.(1) C.proc.civ). 

Sarcina expertului este de a-şi prezenta constatările şi avizul. Instanţa decide, de asemenea, dacă expertul îşi va prezenta constatările şi avizele numai oral în timpul procesului sau dacă acesta trebuie să le prezinte şi în scris înainte de desfăşurarea şedinţei de judecată. Atunci când se numeşte mai mult de un expert, aceştia îşi pot prezenta împreună constatările şi avizele, în cazul în care cad de acord asupra acestora. În cazul în care aceştia nu cad de acord, fiecare expert îşi prezintă constatările în mod separat (art. 254 C.proc.civ). În cazul în care între informaţiile furnizate de către experţi există diferenţe semnificative sau constatările unuia sau a mai multor experţi sunt neclare, incomplete sau contradictorii ori dacă acestea contrazic circumstanţele care au fost cercetate, iar neregularităţile nu sunt rectificate printr-o nouă audiere a expertului, se obţin din nou probe de la acelaşi expert sau de la alţi experţi (art. 254 alin.(2) C.proc.civ). 
Cu toate acestea, în cazul în care în cadrul avizului/raportului unuia sau mai multor experţi există contradicţii sau dacă avizele acestora conţin anomalii ori dacă există îndoieli întemeiate privind acurateţea avizului prezentat, se solicită avizele unor alţi experţi (art.254 alin.(3) C.proc.civ). Experţii au dreptul la rambursarea costurilor şi la remuneraţie pentru activitatea lor (art.249 alin.(1) C.proc.civ).

Principiul care se aplică în ceea ce priveşte evaluarea probelor prevede că mijloacele de probă sunt apreciate în mod liber. Instanţa, acţionând potrivit convingerilor proprii, decide cu privire la faptele care sunt considerate a fi fost dovedite, pe baza unei analize detaliate şi atente a fiecărui mijloc de probă în mod separat, precum şi a tuturor probelor luate împreună şi pe baza succesului procedurilor în ansamblu (art.8 C.proc.civ). Procedura civilă slovenă nu recunoaşte, în consecinţă, „reguli privind probele” în temeiul cărora se prevăd în avans, în mod abstract, valoarea anumitor tipuri de mijloace de probă. Singura excepţie de la aceasta este regula privind evaluarea înscrisurilor publice. 
Cu toate acestea, în practică, regula care se aplică prevede faptul că probele scrise, de exemplu, sunt mai credibile, însă acestea nu au o forţă probantă mai mare decât, de exemplu, mărturia martorilor sau a părţilor.

Codul de procedură civilă nu conţine dispoziţii în ceea ce priveşte obligativitatea anumitor mijloace de probă în vederea stabilirii existenţei anumitor fapte.

Fiecare persoană care este citată ca martor trebuie să se prezinte în faţa instanţei şi, cu excepţia cazului în care prin lege se prevede altfel, trebuie să depună mărturie (art. 229 alin.(1) C.proc.civ) .

O persoană nu poate fi audiată ca martor în cazul în care mărturia acesteia ar aduce atingere obligaţiei de a păstra un secret oficial sau militar, cu excepţia cazului în care autoritatea competentă îl scuteşte de această obligaţie (art.230 C.proc.civ -ZPP).

Martorii pot refuza să depună mărturie (art.231 C.proc.civ-ZPP) în ceea ce priveşte:

· aspecte care i-au fost încredinţate de către una dintre părţi în calitate de reprezentant autorizat;

· aspecte care i-au fost confesate de către parte sau de către o altă persoană în calitate de duhovnic religios;

· fapte pe care aceştia le-au constatat în calitate de avocat sau medic ori faptele constate în exerciţiul oricărei alte profesii sau a oricărei alte activităţi în cadrul căreia aceştia au obligaţia de a păstra secretul tuturor faptelor constatate în timpul exerciţiului profesiei sau a activităţii respective. 

Martorii pot refuza să răspundă la anumite întrebări individuale în cazul în care au motive întemeiate, în special afirmând că prin aceasta ar cauza o vătămare gravă, un prejudiciu financiar considerabil sau urmărirea penală a lor sau a rudelor lor de sânge în linie dreaptă de toate gradele sau a rudelor de sânge în linie colaterală până la al treilea grad, precum şi în cazul în care martorii ar cauza o vătămare gravă, un prejudiciu financiar considerabil sau urmărirea penală a soţului/soţiei sau a unei rude prin alianţă mergând până la gradul al doilea inclusiv (chiar şi în cazul în care căsătoria a fost deja desfăcută) ori tutorelui, curatorului lor, părintelui lor adoptiv sau copilului adoptat (art. 233 alin.(1) C.proc.civ –ZPP).

Cu toate acestea, riscul de a cauza un prejudiciu financiar nu poate fi invocat de către martori ca motiv pentru a refuza să depună mărturie cu privire la tranzacţii legale la care aceştia au participat în calitate de martori, cu privire la acţiunile pe care aceştia le-au exercitat ca predecesor legal sau ca reprezentant al oricăreia dintre părţi într-un litigiu, cu privire la fapte referitoare la regimul dreptului de proprietate care are legătură cu relaţiile de familie sau cu căsătoria, cu privire la fapte referitoare la naştere, căsătorie sau deces sau în orice alt caz în care, în temeiul unor reglementări speciale, aceştia trebuie să prezinte o cerere sau să depună o declaraţie (art. 234 C.proc.civ -ZPP).

În cazul în care martorii care au fost citaţi în mod corespunzător nu se prezintă în instanţă, iar absenţa acestora este neîntemeiată sau în cazul în care aceştia au părăsit în mod neautorizat locul în care ar fi trebuit să fie audiaţi, instanţa poate dispune aducerea acestora cu forţa, pe cheltuiala lor, precum şi plata unei amenzi. Instanţa poate, de asemenea, dispune plata unei asemenea amenzi de către martorul care se prezintă în instanţă, dar care ulterior, după ce a fost avertizat cu privire la consecinţe, refuză să depună mărturie sau să răspundă la anumite întrebări din motive pe care instanţa le consideră nejustificate. În cel din urmă caz, instanţa poate, în cazul în care martorul nu vrea în continuare să depună mărturie, să dispună reţinerea acestuia până în momentul în care acesta îşi exprimă disponibilitatea de a depune mărturie sau până în momentul în care audierea acestuia nu mai este necesară, însă nu mai mult de o lună (art.241     alin. (2) şi (3) C.proc.civ –ZPP)
Martor poate fi orice persoană care este capabilă a oferi informaţii cu privire la faptele care urmează să fie dovedite (art.229 alin.(2) C.proc.civ–ZPP). Eligibilitatea pentru a fi martor nu depinde de capacitatea juridică. Un copil sau o persoană declarată total sau parţial ca fiind lipsită de capacitate juridică poate fi martor în cazul în care aceasta este într-adevăr capabilă de a oferi informaţii cu privire la faptele relevante din punct de vedere juridic. Chestiunea cu privire la faptul dacă un martor este capabil sau nu să depună mărturie este evaluată de către instanţă de la caz la caz. 

Una dintre părţi sau reprezentantul legal al acesteia nu pot fi martori, în timp ce un reprezentant obişnuit (pooblaščenec) sau un intervenient (stranski intervenient) au această capacitate.

Noile tehnologii, de exemplu televiziunea sau videoconferinţa, nu sunt utilizate în prezent în practică pentru audierea martorilor în Slovenia. Astfel, procedura civilă  nu conţine dispoziţii privind procedurile de înregistrare cu ajutorul tehnologiei moderne (de exemplu casete înregistrate audio-video) sau a stenografului (art.125 C.proc.civ -ZPP).

     
 III. Evaluarea probelor

În teoria juridică slovenă, jurisprudenţă şi legislaţie, până în prezent, s-a pus problema probelor obţinute într-un mod inadmisibil doar în ceea ce priveşte procedurile penale. În prezent, Codul de procedură civilă nu cuprinde dispoziţii specifice privind mijloace de probă inadmisibile.

În cazul în care declaraţia este parte componentă a plângerii sau a unei cereri de orice fel, aceasta nu va fi considerată drept probă, însă va avea statutul unei afirmaţii reale, în privinţa căreia partea trebuie să prezinte probe corespunzătoare. În cazul în care declaraţia este cuprinsă într-un înscris prezentat ca mijloc de probă pentru a dovedi afirmaţiile uneia dintre părţi, declaraţia respectivă va avea statut de înscris.

O declaraţie efectuată de către una dintre părţi în timpul audierilor este considerată, de asemenea, ca fiind mijloc de probă, întrucât Codul de procedură civilă recunoaşte şi audierea părţilor drept probă (art.257 C.proc.civ ).
SUA

I.Sarcina probei

În Statele Unite, de regulă, în cauzele penale sarcina probei revine procurorului. Acest fapt este relevat prin adagiul latin ,,incumbit probatio qui dicit, non negat que”, respectiv "sarcina probei se bazează pe cele ce se afirmă, nu pe ceea ce se neagă"). Acest principiu este cunoscut sub numele de prezumţia de nevinovăţie, şi este rezumat prin "nevinovat până la proba contrarie", dar nu este admisă în toate sistemele juridice sau jurisdicţiile de la nivelul statelor.

 În cazul în care acesta este admis, acuzatul va fi găsit vinovat iar sarcina probei trebuie demonstrată de către organele de urmărire penală în faţa instanţelor sau a curţilor cu juraţi. 

Prezumţia de nevinovăţie înseamnă trei lucruri: 

1. În ceea ce priveşte faptele comise pârâtul nu are nici un fel de sarcina probei;

 2. Statul prin procuror trebuie să dovedească faptele comise cu un nivel adecvat de certitudine;

3. Juriul nu trebuie să ia în considerare orice prezumpţii defavorabile pentru pârât datorită faptului că acesta a fost acuzat de o infracţiune şi este prezent în faţa instanţă, reprezentat de un avocat care îl va apăra de acuzaţiile aduse împotriva sa. 

Prezumţia de nevinovăţie nu înseamnă că juriul sau oricine altcineva trebuie să îşi asume sau pretinde că pârâtul este, de fapt, nevinovat. 
De exemplu, în cazul în care pârâtul este acuzat de crimă, procurorul poartă sarcina probei pentru a arăta în faţa juriului că pârâtul a comis infracţiunea. 

    
Astfel, sarcina probei revine procurorului care trebuie să aducă dovezi că pârâtul a comis infracţiunea. 
Curtea Supremă a Statelor Unite a decis că, Constituţia este cea care prevede necesitatea prezentării unor probe suficiente pentru a justifica un proces echitabil şi raţional care drept scop a stabili vinovăţia într-o anume cauză dincolo de orice îndoială rezonabilă. 
În cazul în care potrivit normelor de drept judecătorul consideră că sarcina a probei a fost  fost îndeplinită, atunci, desigur că şi juriul va delibera  pe baza probelor prezentate şi va da un verdict corect  fiind convins de vinovăţia sau nevinovăţia acuzatului.

Dacă judecătorul constată că nu există suficiente dovezi în conformitate cu normele în vigoare, cazul trebuie va fi respins putând să dea un verdict ulterior de nevinovăţie).
În cazul nerespectării sarcinii probei, judecătorul sau curtea cu juraţi vor lua decizia în consecinţă, iar persiana acuzată este prezumată nevinovată 
De asemenea, în cazul în care, după prezentarea probelor, juriul nu se poate decide cu certitudine că persoana acuzată a comis infracţiunea, procurorul trebuie sa dovedească fiecare element al infracţiunii dincolo de orice îndoială rezonabilă.

În cauzele de drept civil, sarcina probei revine reclamantului în ideea de a convinge instanţa (indiferent dacă se află în faţa unui singur judecător sau a unui juriu) de drepturile solicitate. Acest lucru înseamnă că reclamantul trebuie să dovedească fiecare element al cererii ori acţiunii sale, în scopul de a obţine soluţionarea favorabilă a pretenţiilor sale.

Tipuri de mijloace de probă: 

Acestea sunt: anchetele, înscrisurile, audierea martorilor, audierea experţilor probe medico-legale, autopsia.

II. Strângerea de probe

În general, probele sunt prezentate şi administrate în timpul procesului în faţa judecătorului şi a juraţilor care urmează să pronunţe hotărârea finală.
Rolul judecătorului şi al părţilor în audierea unui martor 

Instanţa este cea care pune întrebări martorilor. De asemenea, instanţa le poate permite părţilor să pună întrebări martorului în mod direct. 

Martorii, experţii sunt audiaţi în faţa judecătorului sau în faţa juriului, iar declaraţiile lor stau la baza luării deciziei instanţei.

III. Evaluarea probelor

Instanţa nu va admite nici o probă obţinută prin mijloace ilegale sau într-un mod care aduce atingere vieţii private.
UNGARIA

I. Sarcina probei

În linii generale, faptele necesare pentru pronunţarea unei hotărâri într-un litigiu trebuie dovedite de către partea în al cărei interes este ca instanţa să le accepte ca adevărate. Instanţa trebuie să comunice părţilor categoria faptelor care trebuie dovedite. 

În cazul în care un fapt sau o circumstanţă esenţial/esenţială (relevant/relevantă) rămâne nedovedit/nedovedită, acesta/aceasta trebuie evaluat/evaluată în defavoarea părţii în al cărei interes este ca instanţa să-l/ să o considere adevărat/adevărată.
 Cu toate acestea, sarcina probei nu reprezintă doar un aspect al obligaţiei de a face dovada unor fapte. Instanţa poate invita partea adversă să prezinte probe (de exemplu să depună un înscris care este în posesia sa), iar, în anumite cauze speciale, instanţa poate strânge probe din oficiu.

În ceea ce priveşte calitatea probelor, instanţa trebuie să aibă siguranţa deplină cu privire la faptele care sunt esenţiale (relevante) pentru luarea unei hotărâri într-un litigiu. În cazul în care siguranţa absolută nu poate fi asigurată, în temeiul normelor privind sarcina probei, procesul eşuează.

Pe baza recunoaşterii din partea părţii adverse, a unei declaraţii identice făcută de ambele părţi sau o declaraţie din partea uneia dintre părţi necontestată de partea adversă, în pofida avertizării din partea instanţei, instanţa poate admite faptele ca fiind adevărate, dacă nu are îndoieli cu privire la acestea. Instanţa poate admite faptele pe care le consideră a fi cunoscute în mod public ca fiind adevărate. Acelaşi lucru este valabil pentru faptele despre care instanţa a luat cunoştinţă în mod oficial; aceasta ia în considerare aceste fapte chiar dacă părţile nu au făcut referire la acestea. Cu toate acestea, în timpul procesului, instanţa trebuie să avertizeze părţile cu privire la aceste fapte. În mod evident, chiar şi faptele enumerate pot fi contestate, instanţa nefiind obligată să le admită în cazul în care are îndoieli cu privire la veridicitatea acestora. 

Anumite dispoziţii legale reglementează, de asemenea, alte prezumţii (prezumţia de paternitate, prezumţia momentului concepţiei, prezumţia privind transmiterea actelor, prezumţia privind moartea unei persoane care a fost declarată decedată etc.). În general, prezumţiile pot fi respinse, adică acestea trebuie acceptate ca fiind adevărate, atât timp cât nu s-a dovedit contrariul. Cu toate acestea, există şi prezumţii care nu pot fi respinse (de exemplu toţi minorii cu vârsta sub 14 ani sunt lipsiţi de capacitate) şi care nu permit dovada contrariului.

Instanţa trebuie să aibă siguranţa absolută cu privire la faptele principale pe baza cărora îşi întemeiază hotărârea. Un nivel ridicat de certitudine nu este suficient pentru a garanta faptul că o hotărâre judecătorească este întemeiată.

II. Strîngerea şi administrarea probelor

Ca regulă generală, instanţa dispune administrarea probelor, la iniţiativa părţilor. Aceasta poate dispune furnizarea de probe în lipsa iniţiativei părţilor, dacă legea permite acest lucru. Această excepţie înseamnă că instanţa poate prezenta probe din oficiu numai în cauzele speciale, de obicei, în cauze cu caracter extraordinar (de exemplu privind starea civilă).

Instanţa dispune strângerea probelor la iniţiativa uneia dintre părţi. Etapele care urmează sunt în funcţie de mijloacele de probă solicitate de către instanţă: în cazul unei mărturii, aceasta citează martorul, în cazul avizului unui expert instanţa numeşte un expert, etc.

Instanţa nu este obligată de nicio cerere sau hotărâre privind probele pentru a dispune administrarea probelor. Aceasta se abţine de la a pune în aplicare un ordin privind administrarea (sau completarea ori repetarea) de probe dacă probele nu sunt necesare în vederea judecării litigiului. Dacă legea nu prevede altfel, instanţa nu poate dispune administrarea probelor în cazul în care partea, din motive care îi sunt imputabile, prezintă cererea tardiv sau într-un mod incompatibil cu desfăşurarea de bună credinţă a procesului. 
Nu se precizează în mod clar care sunt circumstanţele în care instanţa poate respinge o cerere a părţilor privind probele. În principiu, instanţa trebuie să încerce să împiedice prelungirea la nesfârşit a proceselor şi trebuie să respingă o cerere privind probele în cazul în care aceasta este în mod evident inadmisibilă. O hotărâre în legătură cu o cerere privind probele nu poate fi atacată cu apel separat, ci trebuie contestată în cadrul apelului împotriva deciziei de fond. 

Tipuri de mijloace de probă existente

În conformitate cu principiul libertăţii mijloacelor de probă, legea nu prevede reguli specifice privind mijloacele de probă posibile, ci oferă mai degrabă exemple, cum ar fi mărturii, rapoarte ale experţilor, revizuiri, înscrisuri şi alte probe materiale. Doar declaraţiile sub jurământ sunt excluse din rândul mijloacelor de probă posibile; orice alt mijloc de probă este admisibil. 

În conformitate cu principiul mijloacelor de probe directe, instanţa poate admite ca mijloc de probă orice act al părţilor – chiar şi tăcerea.

Mărturiile sunt obţinute prin audierea martorilor. Martorii nu pot face mărturii în scris. Mărturiile trebuie înregistrate în faţa instanţei de judecată; numai în cauze excepţionale martorii pot fi audiaţi la domiciliul acestora sau la locul de reşedinţă (de exemplu, în cazul în care martorul are o vârstă înaintată, este bolnav, prezintă o incapacitate fizică etc.). Instanţa locală în a cărei circumscripţie jurisdicţională locuieşte martorul poate fi contactată, de asemenea, în vederea obţinerii de probe. 

Expertul îşi poate prezenta depoziţia oral sau în scris: în cazul în care acesta conduce ancheta în faţa instanţei şi poate răspunde imediat la întrebările ce i-au fost adresate, expertul prezintă proba oral, în caz contrar, face acest lucru în scris, sau, dacă s-a fixat un nou termen, oral. Instanţa stabileşte un termen corespunzător pentru prezentarea depoziţiei scrise a expertului. 

După prezentarea mărturiei sau a depoziţiei, instanţa poate adresa întrebări atât martorilor, cât şi experţilor, iar părţile pot adresa întrebări.

După cum rezultă din principiul libertăţii mijloacelor de probă, forţa probantă a diferitelor mijloace de probă nu este prestabilită. Instanţa stabileşte faptele prin compararea mijloacelor de probă prezentate de către părţi şi alţi participanţi în timpul procedurilor probatorii; aceasta evaluează probele în ansamblu şi pronunţă hotărârea după convingerea proprie.

Sistemul juridic ungar nu atribuie o forţă probatorie mai mare nici chiar înscrisurilor publice sau a înscrisurilor sub semnătură privată, care prezintă forţă probantă deplină; în schimb, legea acordă anumitor tipuri de înscrisuri prezumţia, care poate fi combătută, potrivit căreia conţinutul respectivelor înscrisuri trebuie admis ca fiind adevărat până la proba contrară.

În temeiul legii, un document scris sau sub formă electronică emis ca document public de către o instanţă, un notar public sau o altă autoritate ori agenţie a administraţiei publice în domeniul de competenţă al acesteia sau sub o formă specifică confirmă pe deplin măsura sau hotărârea şi acurateţea datelor şi faptelor cuprinse în acesta, precum şi existenţa declaraţiilor conţinute şi data şi felul declaraţiilor. Un înscris declarat ca fiind un înscris public printr-o altă dispoziţie legală prezintă aceeaşi forţă probantă. 

O înregistrare realizată - de obicei cu ajutorul mijloacelor tehnice sau chimice - a unui înscris public (fotografie, film, înregistrare audio, etc.) sau a unui înscris întocmit pe baza documentului original pe orice suport de stocare a datelor prezintă aceeaşi forţă probatorie ca şi înscrisul public original pe suport de hârtie, dacă înregistrarea sau înscrisul din suportul de stocare a datelor este efectuat de către o instanţă, un notarul public, o altă autoritate, agenţie a administraţiei publice sau o altă entitate aflată sub autoritatea acestor organisme. Înregistrarea sau înscrisul realizate de către sau sub supravegherea organului desemnat în vederea stocării documentului (de exemplu arhivele), precum şi înscrisul întocmit de autoritatea emitentă sau de un organ desemnat pentru a-l păstra, pe baza datelor obţinute din suportul de stocare a datelor prezintă, de asemenea, aceeaşi forţă probatorie. 

Documentul electronic întocmit, pe baza unui înscris public, de către autoritatea împuternicită să emită documentul public respectiv, în domeniul de competenţă al acesteia şi într-o formă specifică, căruia i se aplică o semnătură autorizată, precum şi, dacă prin lege se prevede astfel, o ştampilă cu data, prezintă aceeaşi forţă probatorie ca şi înscrisul public original pe suport de hârtie sau sub formă electronică. Înscrisul electronic întocmit în conformitate cu o procedură prevăzută printr-o dispoziţie legală distinctă de către entitatea împuternicită să emită înscrisul public respectiv şi înscrisul calificat de lege ca fiind un înscris public electronic prezintă aceeaşi forţă probatorie ca şi înscrisul public original. 

Înscrisul (inclusiv un înscris electronic) întocmit pe baza unui înscris sub semnătură privată de către autoritatea autorizată să emită înscrisuri publice în domeniul de competenţă al acesteia şi într-o formă specifică confirmă pe deplin faptul că conţinutul înscrisului respectiv corespunde conţinutului înscrisului original. În cazul unui înscris electronic, forţa probatorie este supusă, de asemenea, cerinţei potrivit căreia entitatea împuternicită să emită înscrisul public trebuie să aplice documentului o semnătură electronică autorizată şi - dacă printr-o dispoziţie legală se prevede astfel - o ştampilă cu data, ori să menţioneze faptul că înscrisul a fost întocmit în conformitate cu o procedură prevăzută într-o dispoziţie legală distinctă. Forţa probatorie a unui înscris întocmit pe baza unui înscris sub semnătură privată sub forma unui înscris public este identică cu cea a înscrisului original în ceea ce priveşte conţinutul înscrisului sub semnătură privată. 

Aceste dispoziţii sunt aplicabile, de asemenea, înscrisurilor publice străine, cu condiţia ca autoritatea reprezentanţei străine a Ungariei, competentă în conformitate cu locul de emitere, să certifice înscrisul respectiv. O asemenea certificare nu este necesară în cazul în care se prevede acest lucru într-un acord internaţional încheiat de statul ungar.

Pentru a avea forţă probantă deplină, înscrisurile sub semnătură privată trebuie să îndeplinească următoarele criterii:
a. emitentul a scris şi a semnat înscrisul în mod personal; 

b. semnând înscrisul, doi martori certifică faptul că emitentul a semnat în faţa lor înscrisul care nu a fost scris personal de acesta sau că emitentul a recunoscut în faţa acestora că semnătura de pe înscris aparţine acestuia. Înscrisul trebuie să cuprindă, de asemenea, locul de reşedinţă (adresa) martorilor; 

c. semnătura emitentului sau iniţialele au fost certificate de un judecător sau un notar public; 

d. înscrisul eliberat de o entitate comercială referitor la domeniul său de activitate a fost semnat în mod corespunzător; 

e. prin aplicarea contrasemnăturii sale obişnuite pe înscrisul pe care l-a întocmit, avocatul (consilierul juridic) certifică faptul că emitentul a semnat în faţa acestuia înscrisul, care nu a fost redactat în mod personal de emitent, sau că emitentul a recunoscut în faţa sa semnătura de pe înscris ca fiind semnătura proprie, ori că înscrisul electronic pe care este aplicată semnătura electronică autorizată a emitentului este identic cu înscrisul electronic întocmit de avocat; 

f. emitentul a aplicat semnătura sa electronică autorizată pe înscrisul electronic. 

Înregistrarea efectuată pe baza unui document emis sau stocat de către o entitate comercială (art.195 alin.(2) C.pr.civ.) şi orice înscris întocmit cu ajutorul unui suport de stocare a datelor certifică cu forţă probatorie deplină identitatea conţinutului acestuia cu cel al înscrisului original, dacă entitatea comercială care a efectuat înregistrarea sau a întocmit ori stocat înscrisul a certificat în mod corespunzător faptul că înregistrarea sau înscrisul sunt identice cu originalul. 

Înscrisul electronic, întocmit pe baza unui document emis sau stocat de către o societate comercială, certifică cu forţă probantă deplină corespondenţa dintre conţinutul acestuia şi cel al înscrisului original, dacă entitatea care a întocmit înscrisul electronic pe baza înscrisului a aplicat o semnătură electronică autorizată şi, în cazul în care prin lege se prevede astfel, o ştampilă cu data, precum şi faptul că entitatea a întocmit înscrisul în conformitate cu o procedură prevăzută într-o dispoziţie legală distinctă. 
Forţa probatorie a unui înscris întocmit pe baza unui înscris emis sau păstrat de o entitate comercială este identică în ceea ce priveşte conţinutul cu cea a înscrisului original, în timp ce în cazul unui înscris întocmit pe baza unui document public, aceasta este identică cu înscrisul sub semnătură privată care are forţă probantă deplină. 

În cazul în care emitentul înscrisului nu poate citi sau nu înţelege limba în care a fost întocmit înscrisul, acesta are forţă probantă deplină doar dacă acesta precizează în mod clar faptul că emitentului i-a fost explicat conţinutul său de către unul dintre martori sau persoana care a certificat înscrisul.

Anumite dispoziţii legale speciale pot prevedea instrumente de probă care sunt obligatorii, de exemplu examinarea de către un specialist psihiatru a persoanei care urmează a fi pusă sub protecţie într-un proces de tutelă. 
Următoarele persoane pot refuza să depună mărturie:

a. o rudă a uneia dintre părţi (rudă în line directă, soţul/soţia unei rude în linie directă, părinte adoptiv, părinte vitreg, copil adoptat sau vitreg, frate/soră, soţ/soţie, logodnic/logodnică, partener oficial, ruda în linie directă sau fratele/sora soţului/soţiei, precum şi soţul/soţia fratelui/surorii); 

b. persoana care prin mărturia sa s-ar acuza pe sine însăşi sau ar acuza o rudă cu privire la săvârşirea unei infracţiuni; 

c. avocatul, medicul sau orice altă persoană care se obligă să păstreze confidenţialitatea prin virtutea profesiei lor, în cazul în care prin mărturie acestea şi-ar încălca obligaţia de a păstra confidenţialitatea, cu excepţia cazului în care partea vizată scuteşte aceste persoane de obligaţia lor; 

d. mediatorul şi expertul în procedurile de mediere referitoare la litigiu. 

Mărturia nu poate fi refuzată la literele (a) şi (b) dacă:

a. chestiunea priveşte o tranzacţie legală la care martorul a participat deja, fie ca reprezentant al uneia dintre părţi sau ca martor la încheierea tranzacţiei, sau în care oricare dintre părţi a fost reprezentantul martorului ori dacă în relaţia juridică în cauză martorul a fost predecesorul legal al uneia dintre părţi; 

b. chestiunea priveşte moştenirea, căsătoria, viaţa sau decesul unui membru al familiei martorului, custodia unui copil din familia martorului, cheltuieli sau dreptul de proprietate întemeiat pe relaţia de familie a martorului. 

Instanţa poate solicita următoarelor persoane să ramburseze cheltuielile antrenate:

a. martorului sau expertului care nu s-a prezentat în instanţă în pofida unei citaţii (ordin) legal(e) şi care nu a justificat absenţa sa, din timp, invocând un motiv întemeiat sau care a părăsit sala de judecată fără permisiune; 

b. martorului care refuză să depună mărturie sau să colaboreze, ori expertului care refuză să facă o declaraţie, fără o justificare sau în pofida hotărârii finale a instanţei şi după ce a fost avertizat cu privire la consecinţe; 

c. expertului care, în lipsa prezentării unui motiv întemeiat, depune avizul cu întârziere sau nu comunică instanţei, înainte de expirarea termenului, întârzierea previzibilă în ceea ce priveşte prezentarea acestuia. 

Instanţa poate dispune plata unei amenzi. Aceasta poate dispune, de asemenea, înfăţişarea obligatorie a martorului sau expertului absent. Suma amenzii este de maxim 500 000 forinţi (HUF) aproximativ 1825 euro şi nu poate depăşi valoarea cauzei în discuţie.

Persoane care nu pot depune mărturie
Persoanele de la care nu se poate aştepta să depună mărturii exacte, datorită unui handicap fizic sau psihic, nu pot fi audiate ca martori. Martorilor care nu au fost scutiţi de obligaţia de a păstra confidenţialitatea nu li se vor pune întrebări cu privire la aspecte care sunt considerate drept secrete de stat sau de serviciu sau care intră sub incidenţa obligaţiei de a păstra secrete de afaceri, cu excepţia cazului în care, în temeiul unor dispoziţii legale distincte, chestiunile în cauză nu sunt calificate drept secrete de serviciu. 
Depoziţiile martorilor cărora li se pun întrebări, cu încălcarea acestor dispoziţii, nu pot fi luate în considerare ca probe. 

Rolul judecătorului şi al părţilor în audierea unui martor 

Instanţa este cea care pune întrebări martorilor. Părţile pot pune întrebări martorilor şi instanţa le poate permite să pună întrebări martorului în mod direct. 

Martorul trebuie audiat în faţa instanţei sau în faţa unei alte instanţe locale în cazul în care acesta locuieşte mai aproape de aceasta sau dacă acest lucru este mai practic, în orice alt mod. În cazuri excepţionale (dacă martorul are o vârstă înaintată, este bolnav, prezintă o incapacitate fizică etc.), martorul poate fi audiat la locuinţa sau reşedinţa acestuia. 

III. Evaluarea probelor
Având în vedere că se aplică principiul libertăţii mijloacelor de probă, nu există dispoziţii exprese privind modul de obţinere a probelor. Cu toate acestea, pentru a descuraja încălcările necontrolate ale legii, instanţa nu ia în considerare mijloacele de probă obţinute prin încălcarea în mod flagrant a legii (de exemplu mărturia unei persoane care nu are capacitatea de fi martor). 

Din principiul libertăţii şi al caracterului direct al mijloacelor de probă rezultă, de asemenea, faptul că instanţa consideră ca probe orice act şi omisiune în cursul procedurilor (declaraţie, tăcerea, absenţa, faptul de a nu-şi aduce aminte etc.). Cu toate acestea, din moment ce partea nu este obligată (spre deosebire de martor) să spună adevărul, instanţa apreciază actele părţii, împreună cu toate circumstanţele cauzei, pentru a formula o hotărâre după propria convingere. 

III. CONCLUZII

Cea mai însemnată activitate procesuală a organelor judiciare şi a părţilor este consacrată administrării tuturor probelor necesare şi aprecierii lor complete şi juste, în vederea cunoaşterii faptelor, a modului lor real în care sunt expuse
.

Sistemul probator, reglementat print-un ansamblu de norme, are o influenţă hotărâtoare în înfăptuirea justiţiei, fiind un mijloc de cunoaştere a faptelor ce s-au petrecut în realitatea obiectivă.

În acest sens, probele dau posibilitatea cunoaşterii fenomenelor din natură şi societate, în raport de nivelul cunoştiinţelor şi de interesul manifestat pentru aflarea adevărului.

Materia probelor şi mijloacelor de probă formează un capitol de mare importanţă, întrucât fără cunoaşterea soluţiilor privind aceste instituţii juridice nu se poate concepe realizarea funcţiilor şi scopurilor procesuale.

În fine, de modul de abordare a aspectelor legate de probe şi mijloacele de probă depinde un proces echitabil care reprezintă esenţa justiţiei într-o societate civilizată, în orice stat de drept.
Bibliografie 
· Convenţia de la Haga din 18 martie 1970 privind obţinerea de probe în străinătate în materie civilă sau comercială 

· Regulamentul nr.1206/2001 al Consiliului Uniunii Europene privind cooperarea între instanţele statelor membre în domeniul obţinerii de probe în materie civilă sau comercială
· V. Dongoroz,  Explicaţii teoretice ale Codului de procedură penală, Editura Academiei, 1975

· I. Neagu, Tratat de procedură penală, Editura Pro, 1997

· Theodor Mrejeru, Bogdan Mrejeru, Probele în procesul penal. Aspecte teoretice şi jurisprudenţa în materie, Editura Universul Juridic, Bucureşti, 2006
· C. Bulai, A. Filipaş, C. Mitrache, Drept penal, Editura Trei, Bucureşti, 2006

· Codul de procedură civilă al României, în vigoare 2009
· Codul de procedură penală al României, în vigoare 2009
� http://www.ris.bka.gv.at


� http://www.bmj.gv.at


� Regulamentul nr.1206/2001 al Consiliului Uniunii Europene privind cooperarea între instanţele statelor membre în domeniul obţinerii de probe în materie civilă sau comercială


� Theodor Mrejeru, Bogdan Mrejeru – Probele în procesul penal. Aspecte teoretice şi jurisprudenţa în materie, Editura Universul Juridic, Bucureşti, 2006, p.210





PAGE  
2
DIRECŢIA STUDII ŞI DOCUMENTARE LEGISLATIVĂ


